RHAN 8Arolygu, gorfodi a darpariaethau amrywiol\n27.—(1) Rhaid i unrhyw hysbysiad a gyflwynir neu a roddir o dan y Rheoliadau hyn fod yn ysgrifenedig a chaniateir eu diwygio, eu hatal neu eu dirymu unrhyw bryd.\n(2) Caniateir cyflwyno neu roi hysbysiad i berson drwy—\n(a)ei draddodi yn bersonol;\n(b)ei adael yng nghyfeiriad cywir y person; neu\n(c)ei anfon drwy’r post neu drwy ddull electronig i gyfeiriad cywir y person.\n(3) Yn achos corff corfforaethol, caniateir cyflwyno neu roi hysbysiad i un o swyddogion y corff hwnnw.\n(4) Yn achos partneriaeth, caniateir cyflwyno neu roi hysbysiad i bartner neu berson sydd â rheolaeth ar fusnes y bartneriaeth, neu sy’n ei reoli.\n(5) Yn achos cymdeithas anghorfforedig, caniateir cyflwyno neu roi hysbysiad i un o swyddogion y gymdeithas.\n(6) At ddibenion y rheoliad hwn ac adran 7 o Ddeddf Dehongli 1978(1) (cyflwyno dogfennau drwy’r post), o ran y modd y mae’n gymwys i’r rheoliad hwn, ystyr “cyfeiriad cywir” (“proper address”) yw—\n(a)yn achos corff corfforaethol neu un o swyddogion y corff hwnnw—\n(i)swyddfa gofrestredig neu brif swyddfa’r corff hwnnw, neu\n(ii)cyfeiriad e-bost y swyddog;\n(b)yn achos partneriaeth neu bartner neu berson sydd â rheolaeth ar fusnes y bartneriaeth, neu sy’n ei reoli—\n(i)prif swyddfa’r bartneriaeth, neu\n(ii)cyfeiriad e-bost partner neu berson sydd â’r rheolaeth honno neu sy’n rheoli felly;\n(c)yn achos cymdeithas anghorfforedig neu un o swyddogion y gymdeithas—\n(i)swyddfa’r gymdeithas, neu\n(d)ymhob achos arall, cyfeiriad hysbys diwethaf y person, sy’n cynnwys cyfeiriad e-bost.\n(7) At ddibenion paragraff (6), prif swyddfa corff corfforaethol a gofrestrwyd y tu allan i’r Deyrnas Unedig neu bartneriaeth a sefydlwyd y tu allan i’r Deyrnas Unedig yw ei brif swyddfa neu ei phrif swyddfa yn y Deyrnas Unedig.\n(8) Os na ellir, ar ôl gwneud ymholiadau rhesymol, ganfod enw neu gyfeiriad unrhyw feddiannydd mangre y cyflwynir neu y rhoddir hysbysiad iddo o dan y Rheoliadau hyn, caniateir cyflwyno’r hysbysiad drwy ei osod yn amlwg ar adeilad neu wrthrych yn y fangre.\n(9) Rhaid i berson gydymffurfio â thelerau unrhyw hysbysiad a gyflwynir o dan y Rheoliadau hyn.\n(10) Yn y rheoliad hwn—\nmae “corff corfforaethol” (“body corporate”) yn cynnwys partneriaeth atebolrwydd cyfyngedig;\nystyr “cyfarwyddwr” (“director”), mewn perthynas â chorff corfforaethol y rheolir ei faterion gan ei aelodau, yw aelod o’r corff corfforaethol;\nnid yw “partneriaeth” (“partnership”) yn cynnwys partneriaeth atebolrwydd cyfyngedig;\nystyr “swyddog” (“officer”), mewn perthynas â chorff corfforaethol, yw unrhyw gyfarwyddwr, rheolwr, ysgrifennydd neu un o swyddogion tebyg eraill y corff corfforaethol.\n29.—(1) Caiff arolygydd, drwy ddangos awdurdodiad wedi ei ddilysu’n briodol os gofynnir amdano, fynd i mewn i unrhyw fangre, cerbyd, llestr neu ôl-gerbyd (ac eithrio unrhyw fangre a ddefnyddir yn llwyr neu yn bennaf fel annedd breifat) ar unrhyw adeg resymol o’r dydd at ddiben gweithredu neu orfodi’r Rheoliadau hyn.\n(2) Caiff ynad heddwch, drwy warant wedi ei llofnodi, ganiatáu i arolygydd milfeddygol fynd i mewn i unrhyw fangre, a hynny gan ddefnyddio grym rhesymol os oes angen, os yw’r ynad wedi ei fodloni ar sail gwybodaeth ysgrifenedig a roddir ar lw—\n(a)bod sail resymol i fynd i mewn i’r fangre honno at ddiben gweithredu neu orfodi’r Rheoliadau hyn; a\n(b)bod unrhyw un neu ragor o’r amodau ym mharagraff (3) wedi eu bodloni.\n(3) Dyma’r amodau—\n(a)bod mynediad i’r fangre wedi ei wrthod, neu’n debygol o gael ei wrthod, a bod y meddiannydd wedi cael hysbysiad o’r bwriad i wneud cais am warant;\n(b)y byddai gofyn am gael mynediad i’r fangre, neu roi hysbysiad o’r fath, yn tanseilio’r diben o fynd i mewn;\n(c)bod angen mynediad ar fyrder; neu\n(d)bod y fangre heb ei meddiannu neu fod y meddiannydd yn absennol dros dro.\n(4) Mae gwarant yn ddilys am dri mis.\n(5) Rhaid i arolygydd sy’n mynd i mewn i unrhyw fangre nad yw wedi ei meddiannu, neu lle y mae’r meddiannydd yn absennol ohoni dros dro, ei gadael wedi ei diogelu yr un mor effeithiol rhag mynediad heb awdurdod ag yr oedd cyn iddo fynd i mewn iddi.\n(6) Caiff arolygydd sy’n mynd i mewn i unrhyw fangre, cerbyd, llestr neu ôl-gerbyd—\n(a)arolygu unrhyw geffyl neu beth yno;\n(c)ymafael yn unrhyw gyfarpar neu ddeunydd genetig a’i ddifa;\n(d)cadw neu ynysu unrhyw anifail neu beth;\n(e)gosod marc neu ficrosglodyn at ddibenion adnabod unrhyw anifail neu beth;\n(f)cyflawni unrhyw ymholiadau, archwiliadau a phrofion;\n(g)cadw gwyliadwriaeth am fectorau a gweithredu mesurau rheoli fectorau (gan gynnwys cyflwyno unrhyw geffyl dangos clwy);\n(h)cyrchu, arolygu a chopïo unrhyw ddogfennau neu gofnodion (ym mha bynnag ffurf y maent) sy’n berthnasol i’r Rheoliadau hyn, a’u symud er mwyn gallu eu copïo;\n(i)arolygu a gwirio gweithrediad unrhyw gyfrifiadur ac unrhyw gyfarpar neu ddeunydd cysylltiedig sy’n cael ei ddefnyddio neu sydd wedi cael ei ddefnyddio mewn cysylltiad â’r cofnodion;\n(j)ei gwneud yn ofynnol drwy gyflwyno hysbysiad i feddiannydd y fangre—\n(i)bod unrhyw anifail yn cael ei farcio neu’n cael microsglodyn at ddibenion ei adnabod;\n(ii)bod unrhyw anifail neu beth (gan gynnwys cerbyd neu ôl-gerbyd) yn cael ei symud i le penodedig neu ei symud i ran arbennig o’r fangre neu ei gadw mewn rhan arbennig o’r fangre;\n(iii)bod gwyliadwriaeth yn cael ei chadw am bresenoldeb pryfed;\n(iv)bod mesurau rheoli fectorau y mae’r arolygydd yn barnu eu bod yn ymarferol ac yn angenrheidiol yn cael eu gweithredu;\n(v)bod ceffylau yn cael eu cadw i’w defnyddio fel ceffylau dangos clwy neu fod ceffylau dangos clwy yn cael eu cyflwyno i’r fangre.\n(7) Pan fo arolygydd wedi mynd i mewn i unrhyw fangre, cerbyd, llestr neu ôl-gerbyd ac nad yw’n rhesymol ymarferol penderfynu a yw dogfennau yn y fangre honno yn berthnasol i’r Rheoliadau hyn ai peidio, caiff yr arolygydd ymafael ynddynt er mwyn canfod a ydynt yn berthnasol ai peidio.\n(8) Caiff yr arolygydd—\n(a)mynd ag unrhyw gyfarpar, ceffyl dangos clwy, neu gerbyd sy’n angenrheidiol i’r fangre;\n(b)mynd â’r canlynol gydag ef—\n(i)y personau eraill hynny y mae’r arolygydd yn barnu eu bod yn angenrheidiol, a\n(ii)unrhyw un sy’n cynrychioli’r Comisiwn Ewropeaidd.\n(9) Mae unrhyw bŵer neu rwymedigaeth i gymryd sampl a’i brofi yn cynnwys pŵer i—\n(a)ailbrofi’r sampl, a\n(b)cymryd samplau pellach (o’r anifeiliaid neu garcasau sy’n ddarostyngedig i’r pŵer hwnnw neu, yn achos samplau amgylcheddol, gymryd samplau amgylcheddol pellach) a phrofi ac ailbrofi’r samplau hynny.\n(10) Yn y rheoliad hwn, ceffyl dangos clwy yw ceffyl a ddefnyddir ar gyfer cadw gwyliadwriaeth am feirws clefyd Affricanaidd y ceffylau nad oes ganddo wrthgyrff i’r feirws hwnnw pan gyflwynwyd ef i’r fangre neu pan gadwyd ef yn y fangre at y diben hwnnw.\nHysbysiad yn dilyn torri’r cyfyngiad ar symud\n30.—(1) Os yw ceffyl wedi ei symud i unrhyw fangre drwy dorri unrhyw un o ddarpariaethau’r Rheoliadau hyn, neu unrhyw drwydded neu hysbysiad a gyflwynir o dan y Rheoliadau hyn, caiff arolygydd gyflwyno hysbysiad i brif feddiannydd y fangre honno i’w gwneud yn ofynnol—\n(a)i’r ceffyl hwnnw, neu unrhyw geffyl arall yn y fangre, gael ei gadw yn y fangre, neu\n(b)i unrhyw geffyl yn y fangre gael ei symud i fangre arall a bennir yn yr hysbysiad.\n(2) Os yw ceffyl wedi ei symud i fangre arall o dan hysbysiad o’r fath, caiff arolygydd gyflwyno hysbysiad i unrhyw feddiannydd y fangre arall honno i osod y cyfyngiadau ar symud mewn perthynas â cheffylau yn y fangre honno y mae’r arolygydd yn barnu eu bod yn angenrheidiol er mwyn lleihau’r risg y gallai feirws clefyd Affricanaidd y ceffylau ymledu.\nNewid prif feddiannydd mangre sydd o dan gyfyngiad – mynediad at ddibenion lles\n31. Os yw prif feddiannydd mangre sydd o dan gyfyngiad o dan y Rheoliadau hyn yn newid, rhaid i’r prif feddiannydd newydd ganiatáu i berchennog unrhyw geffyl yn y fangre, neu unrhyw berson yn gweithredu ar ran y perchennog, fynd i mewn i’r fangre i fwydo’r ceffyl neu ymorol fel arall am ei les yn ystod cyfnod y cyfyngiad ac am saith niwrnod wedi iddo ddod i ben.\nPwerau arolygwyr mewn achos o fethu â chydymffurfio\n32. Os yw unrhyw berson yn methu â chydymffurfio â gofyniad yn y Rheoliadau hyn neu oddi tanynt, caiff arolygydd gymryd unrhyw gamau y mae’r arolygydd hwnnw yn barnu eu bod yn angenrheidiol i sicrhau y bydd y gofyniad yn cael ei fodloni ar draul y person hwnnw.\nDigolledu am geffylau a laddwyd a phethau yr ymafaeliwyd ynddynt\n33.—(1) O ran Gweinidogion Cymru, yn unol â’r rheoliad hwn—\n(a)cânt ddigolledu am ladd unrhyw geffyl o dan reoliad 12 neu 16(6)(e);\n(b)rhaid iddynt ddigolledu am ymafael yn unrhyw beth o dan y Rheoliadau hyn, oni ddychwelir ef.\n(2) Ni ddigolledir am geffyl a oedd, pan gafodd ei ladd, wedi ei effeithio gan glefyd Affricanaidd y ceffylau.\n(3) O ran swm y digollediad sy’n daladwy o dan baragraff(1)(a)—\n(a)yn ddarostyngedig i is-baragraff (b) gwerth y ceffyl yn union cyn iddo gael ei ladd yw hwnnw;\n(b)ni chaiff, mewn unrhyw achos, fod yn fwy na £2500 am unrhyw geffyl.\n(4) O ran swm y digollediad sy’n daladwy o dan baragraff (1)(b)—\n(a)yn ddarostyngedig i is-baragraff (b), gwerth y peth yr ymafaeliwyd ynddo ar yr adeg pryd yr ymafaeliwyd ynddo yw hwnnw;\n(b)yn achos unrhyw ddeunydd genetig sy’n dod o’r un ceffyl, ni chaiff, mewn unrhyw achos, fod yn fwy na £2500 (ni waeth beth fo natur na nifer yr eitemau o ddeunydd genetig yr ymafaeliwyd ynddynt).\n(5) Gwerth y ceffyl neu’r peth yr ymafaelir ynddo (yn ôl y digwydd) yw—\n(a)y swm a benderfynir yn ysgrifenedig gan Weinidogion Cymru (“prisiad Gweinidogion Cymru”), neu\n(b)y swm a benderfynir yn ysgrifenedig gan y prisiwr hwnnw yn lle hynny, pan fo’r penderfyniad ynghylch y gwerth wedi ei gyfeirio o dan baragraff (6) at brisiwr penodedig.\n(6) Os yw—\n(a)prisiad Gweinidogion Cymru yn llai na £2500, a\n(b)perchennog y ceffyl a laddwyd neu (yn ôl y digwydd) y peth yr ymafaeliwyd ynddo yn rhoi hysbysiad ysgrifenedig i Weinidogion Cymru yn dadlau yn erbyn y prisiad hwnnw, gyda rhesymau, a hynny o fewn 14 o ddiwrnodau ar ôl derbyn prisiad Gweinidogion Cymru,\nrhaid i Weinidogion Cymru gyfeirio’r penderfyniad ynghylch y gwerth at brisiwr penodedig.\n(7) Rhaid i’r prisiwr penodedig fod yn berson—\n(a)sydd wedi ei benodi ar y cyd gan y perchennog a Gweinidogion Cymru at ddiben cynnal prisiad o dan y rheoliad hwn, neu\n(b)sydd, o fethu cytuno ar benodiad o’r fath o fewn 10 diwrnod ar ôl cael yr hysbysiad a roddir o dan baragraff (6), wedi ei benodi gan Weinidogion Cymru at y diben hwnnw.\n(8) Mae penderfyniad y prisiwr penodedig ynghylch y gwerth yn derfynol ac yn rhwymo Gweinidogion Cymru a’r perchennog (ond mae hyn yn ddarostyngedig i baragraffau (3)(b) a (4)(b))\n(9) Rhaid i ffioedd a godir neu dreuliau a dynnir gan brisiwr penodedig am waith a wneir o dan y rheoliad hwn gael eu talu—\n(a)gan y perchennog, pan fo penderfyniad y prisiwr yn gyfwerth â phrisiad Gweinidogion Cymru neu’n is,\n(b)gan Weinidogion Cymru, fel arall.\n(10) Nid oes dim yn y rheoliad hwn yn awdurdodi unrhyw oedi o ran lladd ceffyl at ddibenion rheoli clefyd Affricanaidd y ceffylau.\n34. Ni chaiff neb—\n(a)mynd ati’n fwriadol i rwystro neu atal unrhyw un sydd, wrth ei waith, yn gweithredu neu’n gorfodi’r Rheoliadau hyn;\n(b)heb achos rhesymol, y mae ei brofi yn fater i’r person a gyhuddir, fethu â rhoi unrhyw gymorth na gwybodaeth sy’n rhesymol angenrheidiol i unrhyw berson sydd, wrth ei waith, yn gweithredu neu’n gorfodi’r Rheoliadau hyn;\n(c)darparu unrhyw wybodaeth y gŵyr ei bod yn ffug neu’n gamarweiniol neu heb gredu ei bod yn wir i unrhyw un sydd, wrth ei waith, yn gweithredu neu’n gorfodi’r Rheoliadau hyn; neu\n(d)methu â dangos cofnod, pan ofynnir iddo wneud hynny gan unrhyw berson sydd, wrth ei waith, yn gweithredu neu’n gorfodi’r Rheoliadau hyn.\n35.—(1) Mae person yn euog o drosedd os yw’r person hwnnw yn methu â chydymffurfio ag unrhyw un neu ragor o’r darpariaethau canlynol—\n(a)rheoliad 3(4) (meddiannydd i roi cymorth rhesymol i alluogi’r prif feddiannydd i gydymffurfio â rhwymedigaethau);\n(b)rheoliad 3(5) (y prif feddiannydd i gymryd camau rhesymol i hysbysu meddianwyr eraill am y cyfyngiadau ar symud sy’n deillio o hysbysiad);\n(c)rheoliad 5(1) neu (2) (gofyniad i hysbysu Gweinidogion Cymru am geffyl neu garcas etc dan amheuaeth);\n(d)rheoliad 7(7)(a)(i), (ii) neu (iii) (gwaharddiad ar symud ceffyl neu garcas hysbysedig; cyfarpar neu ddeunydd genetig; neu geffylau eraill);\n(e)rheoliad 7(7)(b)(i) neu (ii) (rhwymedigaeth i symud ceffylau ac adnabod fectorau etc);\n(f)rheoliad 11(3) (gwaharddiad ar bersonau sy’n symud ceffylau i fangre);\n(g)rheoliad 14(5)(a), (b) neu (c) (rheolaethau sy’n ymwneud â lladd-dai);\n(h)rheoliad 17(4) (gwaharddiad ar symud didrwydded o fewn parth cyfyngu dros dro ar symud);\n(i)rheoliad 18(7) (gwaharddiad ar symud didrwydded allan o barth gwarchod neu allan o barth gwyliadwriaeth i ardal sy’n rhydd o gyfyngiadau);\n(j)rheoliad 18(8)(a) neu (b) (gwaharddiad ar symud asynnod etc yn ddidrwydded neu symud ceffylau sy’n dangos arwyddion clinigol o glefyd Affricanaidd y ceffylau);\n(k)rheoliad 21(3) (rhwymedigaeth i gydymffurfio â chyfyngiadau a mesurau a osodir drwy ddatganiad o dan reoliad 17(5), 18(9), neu 19(3));\n(l)rheoliad 24 (gwaharddiad ar frechu);\n(m)rheoliad 25(2) (gofyniad i frechu yn unol â datganiad ynghylch parth brechu);\n(n)rheoliad 26(1) neu (2) (gofyniad i adnabod ceffylau sydd wedi eu brechu ac i gadw cofnodion; gwaharddiad ar symud yn ddidrwydded geffyl sydd wedi ei frechu);\n(o)rheoliad 27(9) (gofyniad i gydymffurfio â hysbysiad);\n(p)rheoliad 28(2)(a) neu (b) (gofyniad i fod â thrwydded neu gopi ohoni; gofyniad i ddangos etc trwydded);\n(q)rheoliad 28(4)(a), (b) neu (c) (gofyniad i fod â dogfen arnoch; gofyniad i ddangos etc dogfen; gofyniad i gadw dogfen);\n(r)rheoliad 31 (rhwymedigaeth ar brif feddiannydd newydd i ganiatáu mynediad at ddibenion bwydo neu ymorol am les);\n(s)rheoliad 34 (rhwystro);\n(t)paragraff 1, 2 neu 4 o’r Atodlen (gofyniad i gadw cofnodion etc; gofyniad ynghylch lletya ceffylau; gofyniad ynghylch gweithredu rheolaeth ar fectorau);\n(u)paragraff 3 o’r Atodlen (gwaharddiad ar symud yn ddidrwydded).\n(2) Mae person sy’n euog o drosedd yn agored—\n(a)o’i gollfarnu’n ddiannod—\n(i)yn achos collfarn am drosedd o dan baragraff (1)(b), (c), (d), (e), (f), (g), (h), (i), (j), (k), (m), (o), (s) neu (u), i ddirwy nad yw’n fwy na’r uchafswm statudol neu i garchariad am gyfnod nad yw’n fwy na thri mis, neu’r ddau,\n(ii)yn achos collfarn am unrhyw drosedd arall o dan baragraff (1) i ddirwy nad yw’n fwy na’r uchafswm statudol, neu\n(b)o’i gollfarnu ar dditiad, i ddirwy neu i garchariad am gyfnod nad yw’n fwy na chwe mis neu’r ddau.\nTroseddau gan gyrff corfforaethol\n36.—(1) Os profir bod trosedd a gyflawnwyd gan gorff corfforaethol o dan y Rheoliadau hyn—\n(a)wedi cael ei chyflawni gyda chydsyniad neu gydgynllwyn swyddog, neu\n(b)i’w phriodoli i unrhyw esgeulustod ar ran swyddog,\nmae’r swyddog, yn ogystal â’r corff corfforaethol, yn euog o’r drosedd ac yn agored i gael ei erlyn a’i gosbi yn unol â hynny.\n(2) Ym mharagraff (1), ystyr “swyddog” (“officer”), mewn perthynas â chorff corfforaethol, yw—\n(a)cyfarwyddwr, rheolwr, ysgrifennydd neu un o swyddogion tebyg eraill y corff, neu\n(b)person a oedd yn honni ei fod yn gweithredu yn rhinwedd unrhyw swyddogaeth o’r fath.\n(3) Os yw materion corff corfforaethol yn cael eu rheoli gan ei aelodau, mae paragraff (1) yn gymwys mewn perthynas â gweithredoedd a diffyg gweithredoedd aelod mewn cysylltiad â swyddogaethau rheoli’r aelod hwnnw fel y mae’n gymwys i un o swyddogion corff corfforaethol.\nTroseddau gan bartneriaethau a chymdeithasau anghorfforedig\n37.—(1) Caniateir dwyn achos am drosedd o dan y Rheoliadau hyn yr honnir iddi gael ei chyflawni gan bartneriaeth neu gymdeithas anghorfforedig, yn erbyn y bartneriaeth neu’r gymdeithas yn enw’r bartneriaeth neu’r gymdeithas.\n(2) At ddibenion achos o’r fath—\n(a)mae rheolau llys sy’n ymwneud â chyflwyno dogfennau yn cael effaith fel petai’r bartneriaeth neu’r gymdeithas yn gorff corfforaethol; a\n(b)mae adran 33 o Ddeddf Cyfiawnder Troseddol 1925(2) ac Atodlen 3 i Ddeddf Llysoedd Ynadon 1980(3) yn gymwys mewn perthynas â phartneriaeth neu gymdeithas fel y maent yn gymwys mewn perthynas â chorff corfforaethol.\n(3) Mae dirwy a osodir ar bartneriaeth neu gymdeithas pan gawsant eu collfarnu o drosedd o dan y Rheoliadau hyn i’w thalu allan o gronfeydd y bartneriaeth neu’r gymdeithas.\n(4) Pan brofir bod trosedd a gyflawnwyd gan bartneriaeth o dan y Rheoliadau hyn wedi ei chyflawni gyda chydsyniad neu gydgynllwyn partner, neu ei bod i’w phriodoli i unrhyw esgeulustod ar ran partner, mae’r partner hwnnw (yn ogystal â’r bartneriaeth) yn euog o’r drosedd ac yn agored i gael ei erlyn a’i gosbi yn unol â hynny.\n(5) At y dibenion hyn, mae “partner” (“partner”) yn cynnwys person sy’n honni ei fod yn gweithredu fel partner.\n(6) Os profir bod trosedd a gyflawnwyd gan gymdeithas anghorfforedig o dan y Rheoliadau hyn—\n(a)wedi ei chyflawni gyda chydsyniad neu gydgynllwyn, neu\n(b)i’w phriodoli i unrhyw esgeulustod ar ran, un o swyddogion y gymdeithas,\nmae’r swyddog, yn ogystal â’r gymdeithas, yn euog o’r drosedd ac yn agored i gael ei erlyn a’i gosbi yn unol â hynny.\n(7) Ym mharagraff (6), ystyr “swyddog” (“officer”), mewn perthynas â chymdeithas anghorfforedig, yw—\n(a)un o swyddogion y gymdeithas neu aelod o’i gorff llywodraethu, neu\n(b)person sy’n honni ei fod yn gweithredu yn rhinwedd unrhyw swyddogaeth o’r fath.\n38.—(1) Yr awdurdod lleol sy’n gorfodi’r Rheoliadau hyn.\n(2) Ond caiff Gweinidogion Cymru roi cyfarwyddyd, mewn perthynas ag achosion o ddisgrifiad arbennig neu mewn perthynas ag achosion arbennig, mai Gweinidogion Cymru fydd yn gorfodi’r Rheoliadau hyn yn lle’r awdurdod lleol.\n(3) Yn y rheoliad hwn, ystyr “awdurdod lleol” (“local authority”) yw cyngor sir neu gyngor bwrdeistref sirol.\n39. Caiff arolygydd milfeddygol, at ddibenion sicrhau iechyd neu les unrhyw geffyl—\n(a)trwyddedu person i gyflawni unrhyw weithred sydd, fel arall, wedi ei gwahardd o dan y Rheoliadau hyn; neu\n40.—(1) Yn y Gorchymyn Clefydau Penodedig (Hysbysu a Chigydda) 1992(4), yn erthygl 2 hepgorer y cyfeiriad at glefyd Affricanaidd y ceffylau.\n(2) Yn y Gorchymyn Clefydau Penodedig (Hysbysu) 1996(5), yn Rhan 1 o Atodlen 1 hepgorer y cyfeiriad at glefyd Affricanaidd y ceffylau.\n1925 p. 86. Diddymwyd is-adrannau (1), (2) a (5) o adran 33 gan Ddeddf Llysoedd Ynadon 1952 (p. 55), adran 132 ac Atodlen 6; diwygiwyd is-adran (3) gan Ddeddf y Llysoedd 1971 (p. 23), adran 56(1) ac Atodlen 8, Rhan 2, paragraff 19; diwygiwyd is-adran (4) gan Ddeddf y Llysoedd 2003 (p. 39), adran 109(1) a (3), Atodlen 8, paragraff 71 ac Atodlen 10.\n1980 p. 43 . Diwygiwyd paragraff 2(a) o Atodlen 3 gan Ddeddf Gweithdrefn ac Ymchwiliadau Troseddol 1996 (p. 25), adran 47, Atodlen 1, paragraff 13, ac fe’i diddymwyd gan Ddeddf Cyfiawnder Troseddol 2003 (p. 44), adrannau 41 a 332, Atodlen 3, Rhan 2, paragraff 51(1) a (13)(a), ac Atodlen 37, Rhan 4 (yn effeithiol o ddyddiad sydd i’w bennu); diddymwyd paragraff 5 gan Ddeddf Cyfiawnder Troseddol 1991 (p. 53), adrannau 25(2) a 101(2) ac Atodlen 13; diddymwyd paragraff 6 gan Ddeddf Cyfiawnder Troseddol 2003, adran 41, Atodlen 3, Rhan 2, paragraff 51(1) a (13)(b) (yn effeithiol o ddyddiad sydd i’w bennu).\nO.S. 1992/3159 fel y’i diwygiwyd gan O.S. 2006/2237 (Cy.199).\nO.S.1996/2628, yr offerynnau diwygio perthnasol yw O.S.1998/1645, 2006/2237 (Cy.199) a 2010/618 (Cy.60).


Llety | Urdd Gobaith Cymru\nHafan > Eisteddfod yr Urdd > Eisteddfod 2018 > Llety\nOs am hysbysebu eich llety yma, gyrrwch ddisgrifiad byr, llun a manylion cyswllt at Branwen Haf: branwenhaf@urdd.org\nYma ceir amrywiaeth eang o lefydd i aros - o westai i wely a brecwast. Sylwer nad yw'r Urdd yn gyfrifol am unrhyw gynnwys ar y wefan hon, nac yn gyfrifol am arolygu safon unrhyw le aros.\nGwefan CAFC »\nGwefan 'Mid Wales My Way'\nGwefan 'Mid Wales My Way' sy'n cynnig awgrymiadau llety yn ardal yr Eisteddfod. Dalier Sylw - mae hon yn wefan allanol a nid yw'r Urdd yn gyfrifol am y cynnwys mewn unrhyw fodd.\nGwefan 'Mid Wales My Way' »\nLlety 1.8 milltir o Faes yr Eisteddfod. Cliciwch y ddolen isod am ragor o wybodaeth neu ffoniwch 01982 551 134.\nBythynnod Gwyliau Pentwyn\n3 bwthyn 4* gyda lle i hyd at 20 o bobl. 20 munud o faes y Sioe. Ffoniwch 01874 690293.\nBythynnod Gwyliau Pentwyn »\nMaes Gwersylla Fforest Fields\nMaes gwersylla sydd wedi derbyn cynifer o wobrau. Iwrts a dau fwthyn ar gael hefyd. Wedi ei leoli bedair milltir o faes y Sioe, ynghanol fferm gyda llyn i badlo ynddo, aceri o gaeau a choedwig i'w harchwilio. Mae siop ar y safle a chaffi.\nGwefan Fforest Fields »\nGwely a Brecwast Llwynonn\nGwely a Brecwast Llwynonn, 7 Broadway, Llanfair ym Muallt. 1 Ystafell Deulu, 1 Ystafell Ddwbwl, 1 Ystafell gyda dau wely sengl. Cysylltwch â Jan Healey – jan.llwynonn@gmail.com / 07970 761 181.\nGwely a Brecwast Acorn Court\nGwely a Brecwast moethus 5 milltir o Faes yr Eisteddfod. Mae pob ystafell yn cynnwys en-suite, oergell, teledu / DVD, WiFi am ddim, cegin fechan i baratoi byrbrydau. £37 - £44 y person y noson. Cyfradd rhatach ar gyfer arhosiad 3 noson +\nGwely a Brecwast Acorn Court »\nBythynod Bronfelin a Throed Y Rhiw\nLleolir bythynod Bronfelin a Throed Y Rhiw 25 munud o Faes yr Eisteddfod. Mae Bronfelin yn cysgu 5 a Throed Y Rhiw yn cysgu 4. Cysylltwch: 01591610768.\nBythynod Bronfelin a Throed Y Rhiw »\nLleolir Ardwyn House 25 o Faes yr Eisteddfod yn Llanwrtyd Wells. Ardwyn House is a comfortable art and craft styled guesthouse. Contact us on 01591610768.\n3 ystafell ddwbl gydag ensuite (gellir eu troi yn ystafelloedd gyda dau wely sengl) ac 1 ystafell 'twin' gyda WC ensuite a defnydd o faddondy mawr. 3 munud mewn car a 10 munud o gerdded o Faes yr Eisteddfod, a digonedd o le i barcio. Rhif ffon: 01982 551550 / 07791 169024 / 07870 419029\nGwely a Brecwast Trecoed\nMae Gwely a Brecwast Fferm Trecoed yn fferm weithiol, wedi ei lleoli yng nghefn gwlad Llanfair ym Muallt. Mae'r 3 llofft o'r safon uchaf - ceir ystafell ddwbl gydag en-suite, ystafell 'twin' gyda en-suite ac ystafell sengl gydag ystafell molchi breifat. Cysylltwch ag Elsie: 01982 552557 / 07809284586\nGwely a Brecwast Trecoed »\n0.4 milltir o Faes y sioe. 5 ystafell gydag ensuite - dwbl, teulu ac ystafell i grwp. Lleoliad: 40 High Street, Builth Wells, LD2 3AB Cysylltwch: 01982 552884 / 07976048265 / info@theowlsbuilthwells.co.uk\nMaes Gwersylla White House\nCliciwch ar y linc isod i ddarllen rhagor o wybodaeth\nTy preifat yn Llandrindod\nTy preifat yn Llandrindod - 7 milltir o Faes yr Eisteddfod. 1 ystafell ddwbwl gydag ensuite, 2 ystafell ddwbwl a rhannu ystafell folchi, 1 ystafell 'twin' a rhannu ystafell folchi. Cysylltwch a Barbara Westlake: 07966784235 / filonwy@outlook.com\nTy yn Llanfair-ym-muallt\n'Annex' sy’n cysgu pedwar yn nhref Llanfair-ym-muallt - pellter cerdded o'r Maes. Cegin, cawod/t? bach, ystafell fyw ac ystafell fwyta. Lle parcio i ddau gar a lle i eistedd y tu allan gyda ffwrn bitsa. Hunan gynhaliol. £80 y noson. Cysylltwch a Cassie Price: saslyn4@icloud.com\n2 dy hunan gynhaliol - Penpentre\n2 dy hunangynhaliol - un 4 seren ac un 5 seren, mewn pentref bach oddeutu 40 munud o Faes yr Eisteddfod. Gallwch roi galwad i Audrey Jones ar 01874 636533 neu ymweld â'r wefan isod.\nGwely a Brecwast yn Llanfair ym Muallt\nGwely a brecwast yn Llanfair ym Muallt. Ystafell ddwbwl gydag en suite a lle i barcio o flaen y ty. 15 munud ar droed i Faes yr Eisteddfod. Cysylltwg gydag Anita: anitaandchristian@talktalk.net\nTravelodge Merthyr Tudfil\nMae Travelodge Merthyr Tydfil ar gyrion y dref hon. Mae pob ystafell yn cynnwys gwely 'king size'. Gall gwesteion fwynhau'r bwytai lleol o fewn pellter cerdded i'r gwesty, defnydd o Wi-Fi a pharcio am ddim.\nTy preifat yn Llanfair-ym-Muallt, gyda 3 ystafell ddwbwl (pob un yn en-suite) ar gael ar gyfer cyfnod yr Eisteddfod. Cysylltwch â Karin: 077687 66212 / 01982 552926 / karinscrase@btinternet.com\nCabannau Pren Moethus\nLleoliad: Bryn Aberyscir, ychydig y tu allan i drefn Aberhonddu. Mae 6 o gabannau wigwam wedi eu lleoli ar y fferm, ac mae en-suite ym mhob un. Ceir hefyd cegin, gyda thecell, toster, meicrodon, oergell a phopdy bach. Y tu allan, ceir barbeciw a chafn tan. Ceir twba twym y tu allan i 2 wigwam. Cysylltwch a Rebecca: 07811350573\nCaban yn Llanfair-ym-Muallt\nCaban 3 llofft yn Llanfair-ym-Muallt. 5 munud yn y car o'r Maes / 25 munud ar droed. 1 x gwely dwbl, 2 x wely sengl, 1 x gwely plentyn. 01982 552 795\n'School House', Llanelwedd '\nSchool House Llanelwedd Builth Wells LD2 3TY: Bwthyn carreg yng nghefn gwlad, sydd a'i gardd yn gor-gyffwrdd a Maes y sioe. Mae gan ystafell 1 a 2 wely 'super king size' a ellir eu troi'n wely sengl. Mae gwely sengl yn y drydedd lofft. Mae peiriant golchi llestri, popty mawr ac oergell yn y gegin, drws nesa i ystafell eistedd gyforddus, gyda Freeview TV. Ceir peiriant golchi dillad, a lle i gadw beiciau neu offer cyffelyb. Cysylltwch a Philip Nixon ar philipnixon10@yahoo.co.uk / mobile: 07792 677471.\nTy fferm oddeutu 8 milltir o Faes y Sioe. Cysylltwch a Ruth Williams ar 07970754774.\nMae maes carafanau a gwersylla Eisteddfod yr Urdd bellach yn llawn.\nByddwn yn creu rhestr wrth gefn os daw argaeledd cyn yr Eisteddfod. Cysylltwch â steffanprys@urdd.org os am ychwanegu’ch enw i restr wrth gefn.\nPorwch drwy'r rhestr llety & meysydd carafán lleol sydd wedi'u rhestru ar y dudalen yma os am archebu lle i aros yn lleol.\nGwrandewch eto ar @allewismusic yn sgwrsio â @LisaGwilym neithiwr ar Radio Cymru ???? http://t.co/vsoeQwlr73 Bydd Al… http://t.co/tBDiMIHvky 22 minutes ago


Tŷ Hyll – The Ugly House » Yr ardd a’r coetir\nCofiwch fynd i grwydro’r gerddi…\nRheolir ein gardd a’n coedlan frodorol gan wirfoddolwyr ar ran bywyd gwyllt ac ymwelwyr. Mae’r ardd wedi ei phlannu i ddenu adar a phryfed sy’n peillio: gloÿnnod byw, gwyfynod, cacwn a gwenyn mêl yn arbennig.\nWrth grwydro drwy’r gerddi hyfryd cewch gyfle i weld y gwybedog brith yn nythu yn y gwanwyn, ystlumod gyda’r gwyll a’n pwll bywyd gwyllt gyda’i lyffantod, madfallod a gweision neidr. Gosodwyd meinciau mewn lleoliadau priodol sydd â golygfeydd o Foel Siabod, a chewch fwynhau awyr iach Eryri, gwrando ar yr adar yn canu a sibrwd mamaliaid bach a phryfed o’ch cwmpas – yn ogystal â’r blodau hardd.\nGosodwyd ein cychod gwenyn yn ofalus yn y goedlan ymhell o’r llwybrau – cofiwch gadw draw fel na fyddwch yn aflonyddu ar y gwenyn bach prysur wrth eu gwaith.\nDarllenwch blog Stephen Culley am yr adar yng nghoedwig Dŷ Hyll.\nCyfle i fwynhau a chael eich ysbrydoli.\nArchwilio yr ardd a'r coetir...


MAE’N DDA BOD YR UN YDW I\nDathlu bod pob plentyn yn unigryw.\nBwrdd a bwrdd gwyn.\nBag dogfennau sydd â chlo cyfuno arno (combination lock).\nDrych mawr wedi’i osod y tu mewn i’r bag dogfennau.\nEglurwch i’r plant eich bod wedi dod â rhywbeth arbennig iawn i’w ddangos iddyn nhw heddiw. Yn wir, dim ond un o’r peth arbennig hwn sydd yn y byd. Ond, mae gennych chi broblem. Mae’r peth arbennig hwnnw wedi ei gloi y tu mewn i’r bag dogfennau, neu’r cês, sydd gennych chi. Mae eich cês yn un o’r rheini sydd â chlo cyfun arno (combination lock), y math y mae pobl busnes neu athrawon efallai yn eu cario gyda nhw i’r gwaith, cês sy’n addas i ddal dogfennau pwysig.\n(Dangoswch y cês.)\nEr mwyn cadw dogfennau’n saff mewn cês fel hwn mae clo arbennig arno. Ac er mwyn gallu agor y clo, rhaid troi pedair olwyn fach i gael y pedwar rhif cywir, mewn rhes yn y drefn gywir, ac yna fe fydd y cês agor.\n(Dangoswch y clo a cheisiwch agor y clo.)\nYr anhawster sydd gennych chi yw dydych chi ddim yn cofio trefn y rhifau! Rydych chi’n gwybod mai 6, 9, 2 a 5 yw’r rhifau rydych chi angen eu defnyddio. Ond ym mha drefn? Rydych chi angen help.\n(Gofynnwch i’r plant awgrymu gwahanol gyfuniadau o’r pedwar rhif)\nFaint o wahanol rifau fedrwch chi eu gwneud wrth ddefnyddio’r pedwar rhif? Atgoffwch y plant mai dim ond un o’r awgrymiadau fydd yr un cywir.\n(Ysgrifennwch yr awgrymiadau ar y bwrdd gwyn.)\n(Smaliwch geisio agor y clo gyda rhai cyfuniadau o’r rhifau.)\nEglurwch fod yr hyn rydyn ni’n ei weld yma yn debyg i raddau i chi a fi. Nid 6925 o bobl sydd yn y byd, nid 9652 o bobl hyd yn oed, ond miliynau o bobl. Er hynny, dim ond un ‘chi’ sydd yn y byd, a dim ond un ‘fi’. Dim ond un sydd yn y byd gyda lliw fy llygaid i yn union, dim ond un gyda fy olion bysedd, dim ond un gyda’r nifer hwnnw o bob blewyn gwallt sydd ar fy mhen. Yr un fath, dim ond un ‘chi’ sydd yn y byd gyda lliw eich llygaid chi yn union, dim ond un gyda'ch olion bysedd chi, a dim ond un gyda’r nifer hwnnw o bob blewyn gwallt sydd ar eich pen. Dim ond un gyda’ch llais chi, a dim ond un gyda’r union ddoniau sy’n perthyn i chi.\nNawr, efallai eich bod wedi clywed ffrindiau neu aelodau eich teulu’n dweud eich bod yn debyg i rywun o’r teulu, tipyn bach o’ch tad a’ch mam. Efallai bod gwallt cyrliog eich taid gennych chi, neu frychni haul eich nain. Efallai eich bod yn dda ym myd chwaraeon fel eich modryb Sara, efallai eich bod yn hoff o bysgod fel eich ewythr Tom, fe allech chi fod yn hoffi gorwedd yn yr haul fel y gath . . . ond chi ydych chi! Does dim un bod dynol arall fel chi yn y byd i gyd. Does neb yn edrych fel chi, neb yn meddwl fel chi, neb yn teimlo fel rydych chi’n teimlo, neb yn chwerthin fel chi, does neb yn gallu gwneud yr un pethau yn yr un ffordd yn union â chi, a does neb arall yn gallu bod yr hyn fyddwch chi. Hefyd, does neb yn gallu dod i adnabod Duw yn yr un ffordd ag rydych chi’n gallu dod i adnabod Duw.\n(Gosodwch y cyfuniad cywir o rifau ar glo eich cês. Cliciwch y clo i agor.)\nO! Da iawn! Dyna fi wedi cael y rhifau yn y drefn gywir. Nawr, pwy fyddai’n hoffi gweld beth sydd yn y cês? Pwy sydd eisiau gweld y trysor arbennig? Fel y dywedais i ar y dechrau, dyma’r unig un yn y byd. Rhywbeth unigryw iawn a hynod werthfawr. Os gwnaf i ddangos i chi beth sydd yma, wnewch chi addo peidio dweud wrth unrhyw un arall?\nGofynnwch i nifer o blant ddod atoch chi i’r tu blaen at y bwrdd i weld y cês. Fesul un, ac yn eu tro, gadewch i bob un edrych i mewn i’r ces, ac edrych yn y drych sydd y tu mewn iddo, ble bydd pob un yn gallu gweld ei lun ei hun.\nDywedwch wrth bob plentyn, ‘Wel! Dyna i chi drysor rhyfeddol!’\nPwy sy’n gallu dyfalu beth sydd yn y cês?\nYn y Beibl, mae’n dweud bod Duw wedi gwneud pob un ohonom yn ofalus iawn, a bod pob un ohonom ni’n arbennig iawn yn ei olwg.\nGadewch i ni ddarllen geiriau’r gerdd fach syml hon yn ddistaw i ni ein hunain, ac wedyn fe wnawn ni ei dweud gyda’n gilydd a meddwl am y geiriau yma heddiw.\nRydw i’n arbennig,\nFelly mae Duw’n dweud,\nYn arbennig o ran fy ngolwg,\nYn arbennig yn y ffordd rydw i wedi cael fy ngwneud,\nWedi fy ngwneud yn arbennig i dyfu a mwynhau\npopeth y mae Duw wedi ei wneud - gadewch i ni wir lawenhau.\nDiolch fy mod i’n arbennig yn dy olwg di.\nDiolch nad oes neb sy’n union yr un fath â fi yn y byd i gyd. Rydw i’n unigryw.\nMae hynny’n gwneud i mi deimlo’n dda amdanaf fy hun.


Swyddog diogelwch yn “barod i warchod wal Tryweryn, 24/7” – Golwg360\n21 Ebrill 2019 am 13:00 Diweddarwyd 22 Ebrill 2019 am 13:43\nMae swyddog diogelwch o Bort Talbot yn dweud ei fod yn “barod i warchod wal Tryweryn, 24/7”.\nFe fu Kevin Gregory yn Llanrhystud ers rhai wythnosau, yn dilyn y newyddion am ddifrodi’r wal.\nRoedd hefyd yn un o’r rhai oedd wrthi’n gwarchod murlun Banksy yn ei dref enedigol.\n“Dw i wedi bod yn dilyn hanes y wal yn yr ardal honno ers blynyddoedd,” meddai wrth golwg360.\n“Dw i ddim yn siarad Cymraeg, ond mae’n rhan o’n treftadaeth ni, y pentref hwnnw lle codwyd yr argae.\n“Ces i fy syrffedu wrth i’r wal gael ei difrodi dro ar ôl tro.\n“Dw i newydd ddechrau busnes mewn diogelwch. Dw i wedi bod wrthi’n swyddog diogelwch ers 35 o flynyddoedd, dw i’n 55 oed erbyn hyn.\n“Wnes i benderfynu fy mod i am weithio i fi fy hun, ac ro’n i’n gwarchod wal Banksy am fis.\n“Fe welais i [hanes wal Tryweryn] ar Facebook, a chysylltu ag ambell i ffrind yn yr ardal, a phenderfynu y byddwn i’n gwneud rhywbeth am y peth.\n“Es i yno, a dw i wedi bod yn ei gwarchod yn rhad ac am ddim. Dw i wedi bod yn mynd yno ers rhai wythnosau.”\n‘Rhaid’ gwarchod y wal yn barhaol\nMae’n dweud ei fod yn cefnogi’r alwad am warchod y wal yn barhaol.\n“Mae’r bobol yno mor neis, ac yn bobol mor wych.\n“Dw i wedi dweud wrthyn nhw, unrhyw broblemau a bydda i yno cyn gynted â phosib, dim problem o gwbl.\n“Mae’r peth wedi mynd yn enfawr. Mae’n cyrraedd y bobol ac yn gwneud yn dda.\n“Mae pobol yn paentio’r graffiti ym mhob man. Dyna sut ddylai hi fod.”\nBeirniadu Hefin David\nWrth ymateb i feirniadaeth Hefin David o’r rhai sy’n paentio’r slogan ‘Cofiwch Dryweryn’ ledled Cymru, mae Kevin Gregory yn dweud mai “clown” yw Aelod Cynulliad Llafur Caerffili.\n“Does neb ohonom yn talu sylw iddo fe.\n“Mae hyn wedi bod yn digwydd ers blynyddoedd, ac mae’n hen bryd fod rhywbeth yn cael ei wneud am y peth nawr.”


Ffestiniog - Wicipedia\n(Ailgyfeiriad oddi wrth Llan Ffestiniog)\nPentref, chymuned a phlwyf eglwysig yng Ngwynedd, Cymru, yw Ffestiniog ( ynganiad ) neu Llan Ffestiniog. Saif rhwng Blaenau Ffestiniog a Maentwrog, yng Nghwm Ffestiniog. O'r pentref ceir golygfeydd braf o'r Moelwynion, Cnicht a bryniau Blaenau. Yn y plwyf ceir Rhaeadr y Cwm a Phwlpud Huw Llwyd ar lan Afon Cynfal.\nEnw ysgol y pentref yw Ysgol Bro Cynfal. Mae un dafarn yn y pentref o'r enw Y Pengwern ac un siop, swyddfa bost a hefyd neuadd bentref. Llan Ffestiniog yw cartref Clwb Golff Ffestiniog.\n1 Trafnidiaeth a Chludiant\nTrafnidiaeth a Chludiant[golygu | golygu cod y dudalen]\nMae cefnffordd de-gogledd yr A470 yn rhedeg drwy'r pentref. Mae gwasanaethau bws rheolaidd yn cysylltu'r pentref gyda Blaenau Ffestiniog a'i orsaf drenau a Phorthmadog a gwasanaeth arall i Ddolgellau. Arferai'r pentref gael ei wasanaethu gan reilffordd o Flaenau Ffestiniog i'r Bala tan yr 1960au.\nDyma'r fro a gysylltir â Blodeuwedd, Lleu Llaw Gyffes a Gronw Pebr yn y Pedair Cainc y Mabinogi. Gelwir hen garreg ar lan Afon Cynfal, i'r de o'r pentref, yn Llech Ronw. Mae twll ynddi a chredid mai hon oedd y garreg a afaelodd Gronw ynddi i amddiffyn ei hun rhag tafliad gwaywffon Lleu. Dwy filltir i'r gogledd-ddwyrain o'r pentref mae Llyn y Morynion, a gysylltir â morwynion Blodeuwedd a gerllaw iddo mae Beddau Gwŷr Ardudwy.\nHuw Llwyd - Bardd a milwr, ganwyd yng Nghynfal-fawr, filltir i'r de o Ffestiniog, ond ym mhlwyf Maentwrog\nMorgan Llwyd - llenor Piwritanaidd, ganwyd yng Nghynfal-fawr.\nGeraint Vaughan Jones, nofelydd.\nPoblogaeth cymuned Ffestiniog (pob oed) (4,875)\nY nifer dros 3 oed sy'n siarad Cymraeg (Ffestiniog) (3,689)\nY nifer sydd wedi'u geni yng Nghymru (Ffestiniog) (3670)\nY nifer dros 16 sydd mewn gwaith (Ffestiniog) (974)\n”14 Rhagfyr 1890 J.W. Edwards, Ffestiniog. Go lew. Nid yw yn fedrus iawn fel traddodwr.”\n↑ Dyddiaduron Fy Nhaid, Owen Hughes, TREGWEHELYTH, Bodedern (Gwasg y Lolfa - argraffiad cyfyngedig)\nWedi dod o "https://cy.wikipedia.org/w/index.php?title=Ffestiniog&oldid=11009802"\nNewidiwyd y dudalen hon ddiwethaf ar 26 Tachwedd 2021, am 23:06.


Undodiaeth - Wicipedia\n(Ailgyfeiriad oddi wrth Sosiniaeth)\nCapel Alltyblaca, c.1885\nAelodau o gapel Undodaidd Pantydefaid, c.1885\nAthrawiaeth Gristnogol Brotestannaidd yw Undodiaeth neu Sosiniaeth: gelwir y rhai sy'n ei harddel yn Undodiaid. Ceir sawl enwad neu eglwys Undodaidd, yn bennaf yng ngwledydd Prydain a'r Unol Daleithiau, ond roedd llawer o'r Undodiaid cynnar heb berthyn i enwad Undodaidd ond yn hytrach yn arddel y ddysgeidiaeth, neu rannau ohoni. Gelwir Undodiaeth yn Sosiniaeth weithiau am fod y diwinydd Sosin (Socinus, 1525-1562) wedi gosod sylfeini Undodiaeth.\nNid yw'r Undodiaid yn credu yn y Drindod sanctaidd sef y Tad, Y Mab a'r Ysbryd Glân (athrawiaeth a geir yn Ariaeth hefyd). Yn hytrach credant mai dyn da oedd Iesu Grist, gan wrthod credu yn ei dduwdod. Credant yn ogystal nad oes pechod gwreiddiol ac mae rheswm dyn yn unig sydd i esbonio'r Beibl.\nMae credoau ynghylch Crist wedi newid o amser John Biddle, at amser Joseph Priestley.\nYng Nghymru, roedd yr Undodiaid yn gryf yn ardal Llanbedr Pont Steffan a Llandysul yn ardal Dyffryn Teifi yng Ngheredigion ac o ganlyniad fe alwyd yr ardal yn 'Sbotyn Du'. Er bychaned eu nifer, cawsant ddylanwad sylweddol ar wleidyddiaeth a diwylliant y wlad ar ddiwedd y 18fed a dechrau'r 19g.\nMae Christadelphianiaid heddiw dal i ddilyn syniadau o Socinus ynglyn â Christ.\nUndodiaid Enwog[golygu | golygu cod y dudalen]\nThomas Evans (Tomos Glyn Cothi)\nWedi dod o "https://cy.wikipedia.org/w/index.php?title=Undodiaeth&oldid=3607027"\nNewidiwyd y dudalen hon ddiwethaf ar 14 Hydref 2017, am 10:26.


Gwobrau Cenedlaethol Cymraeg Gwaith 2022 | Dysgu Cymraeg\nDysgwr Cymraeg Gwaith y Flwyddyn (lefel Mynediad)\nYdych chi'n adnabod unigolyn sy'n dysgu Cymraeg gyda 'Cymraeg Gwaith' 2021-22. Ydy'r dysgwr yn haeddu gwobr am ei gynnydd arbennig ar lefel Mynediad? Os felly, ewch ati i'w enwebu drwy glicio ar y ddolen uchod, cyn 18 Chwefror.\nDysgwr Cymraeg Gwaith y Flwyddyn (lefel Sylfaen)\nYdych chi'n adnabod unigolyn sy'n dysgu Cymraeg gyda 'Cymraeg Gwaith' 2021-22. Ydy'r dysgwr yn haeddu gwobr am ei gynnydd arbennig ar lefel Sylfaen? Os felly, ewch ati i'w enwebu drwy glicio ar y ddolen uchod, cyn 18 Chwefror.\nDysgwr Cymraeg Gwaith y Flwyddyn (lefel Canolradd)\nYdych chi'n adnabod unigolyn sy'n dysgu Cymraeg gyda 'Cymraeg Gwaith' 2021-22. Ydy'r dysgwr yn haeddu gwobr am ei gynnydd arbennig ar lefel Canolradd? Os felly, ewch ati i'w enwebu drwy glicio ar y ddolen uchod, cyn 18 Chwefror.\nDysgwr Cymraeg Gwaith y Flwyddyn (lefel Uwch+)\nYdych chi'n adnabod unigolyn sy'n dysgu Cymraeg gyda 'Cymraeg Gwaith' 2021-22. Ydy'r dysgwr yn haeddu gwobr am ei gynnydd arbennig ar lefel Uwch+? Os felly, ewch ati i'w enwebu drwy glicio ar y ddolen uchod, cyn 18 Chwefror.\nTiwtor Cymraeg Gwaith y Flwyddyn\nYdy eich Tiwtor Cymraeg Gwaith chi yn gwneud gwaith gwerth chweil? Os felly, ewch ati i'w enwebu ar gyfer Tiwtor Cymraeg Gwaith y Flwyddyn drwy glicio ar y ddolen uchod, cyn 18 Chwefror.\nCyflogwr Cymraeg Gwaith y Flwyddyn\nYdych chi'n ymwybodol o gyflogwr sy'n elwa o gynllun Cymraeg Gwaith 2021-22 sy'n haeddu gwobr am fod yn Gyflogwr y Flwyddyn? Os felly, ewch ati i'w enwebu drwy glicio ar y ddolen uchod, cyn 18 Chwefror.


Cyfoeth Naturiol Cymru / Yr hyn i’w wneud cyn gwneud cais am drwydded i dynnu dŵr neu ei gronni\nGwirio p'un a oes dŵr ar gael yn eich ardal\nDangos inni eich hawliau mynediad i'r man tynnu dŵr\nDefnyddwyr dŵr cyfagos\nTyniadau dŵr Glandŵr Cymru\nTyniadau dŵr daear\nOs ydych yn sicr bod angen trwydded arnoch ar gyfer eich gweithgaredd, mae yna gamau penodol y dylech eu cymryd cyn eich bod yn anfon cais ffurfiol atom. Gallwch:\nymchwilio i ffynhonnell dŵr daear,\ngofyn am gymorth gennym, gan ddefnyddio ein gwasanaeth cyngor cyn gwneud cais.\nDylech wirio bod digon o ddŵr ar gael yn eich dalgylch. Lawrlwythwch y strategaeth trwyddedu tynnu dŵr ar gyfer eich dalgylch i weld a oes dŵr ar gael at ddibenion tynnu dŵr.\nEr mwyn diogelu defnyddwyr i lawr yr afon a'r amgylchedd, gallwn ei gwneud yn ofynnol i chi atal neu leihau eich tyniad dŵr os bydd y dŵr yn gostwng o dan lefel benodol. Os ydym yn gallu rhoi trwydded tynnu dŵr i chi, bydd hyn wedi'i amlinellu yn amodau eich trwydded. Hyd yn oed os ydym yn rhoi trwydded, nid oes sicrwydd y bydd y maint o ddŵr rydych wedi'ch awdurdodi i'w dynnu ar gael (gall hyn fod o ganlyniad i amodau amgylcheddol) neu y bydd ansawdd y dŵr yn addas at ddiben y drwydded.\nOs nad oes dŵr ar gael, mae eich cais yn annhebygol o fod yn llwyddiannus oni bai eich bod yn dychwelyd yr holl ddŵr a dynnir i'r amgylchedd.\nOs ydych am gael gwybodaeth bellach am y dŵr sydd ar gael a chyfyngiadau posibl o ran eich cynnig i dynnu dŵr, gallwch ofyn am ein gwasanaeth cyngor cyn gwneud cais.\nMae angen i chi ddangos i ni fod gennych 'hawl gwneud cais' pan fyddwch yn gwneud cais am drwydded tynnu dŵr. I fodloni'r gofyniad hwn, mae'n rhaid i chi unai:\nfod yn berchen ar y tir;\nmeddiannu / bod â hawl mynediad; neu\nfod â darpar hawl mynediad\nBydd y dystiolaeth y bydd angen i chi ei chyflwyno gyda’ch cais yn dibynnu ar sut rydych yn bodloni'r gofyniad. Gweler 'Pa dystiolaeth sydd ei hangen arnaf i ddangos fy hawl mynediad i'r man tynnu dŵr?' am fwy o wybodaeth.\nOs yw eich tyniad neu groniad dŵr arfaethedig yn debygol o effeithio ar safle cadwraeth dynodedig, yna bydd yn angenrheidiol cael gwerthusiad manwl o'i effeithiau ar yr amgylchedd, yn enwedig ei effeithiau ar y nodweddion dynodedig a'u statws cadwraeth.\nOs oes angen, bydd ymgeiswyr yn gyfrifol am ddarparu arolygon penodol i lywio gwerthusiad manwl o effeithiau tebygol cynnig. Mae ymgeiswyr yn debygol o'i chael hi'n ddefnyddiol nodi unrhyw ofynion o'r fath yn ystod y camau cynnar. Mae'n bosibl y byddwn yn gallu darparu gwybodaeth sy’n benodol i'r safle,\ngan gynnwys gwybodaeth fonitro, a allai gynorthwyo ag asesu amcanion cadwraeth.\nCewch fwy o wybodaeth am safleoedd dynodedig, yr amcanion cadwraeth ar gyfer pob safle, a’n cynlluniau a dyfyniadau rheoli ar ein tudalen ‘Canfod ardaloedd o dir a môr gwarchodedig’.\nEich cyfrifoldeb chi yw sicrhau na fydd eich cynnig yn cael effaith ar unrhyw nodweddion neu fuddiannau dŵr (h.y. ffynhonnau, tyllau turio, tarddellau, nentydd neu byllau) yn yr ardal, gan gynnwys tyniadau dŵr trwyddedig ac anhrwyddedig.\nCynghorwn bob ymgeisydd i ymgynghori â defnyddwyr afon a grwpiau buddiant lleol eraill cyn cyflwyno cais. Dylech ystyried tynwyr cyfagos sydd wedi’u heithrio rhag trwyddedu, defnyddwyr dŵr eraill, genweirwyr a chanŵ-wyr y gallai eich cynnig effeithio arnynt.\nBydd adran iechyd yr amgylchedd eich awdurdod lleol yn cadw manylion tynwyr dŵr domestig sydd wedi’u heithrio o dan y Rheoliadau Cyflenwadau Dŵr Preifat. Anogir trafodaethau cynnar gydag unrhyw ddefnyddwyr dŵr cyn cyflwyno cais.\nPan fyddwch yn gwneud cais am drwydded tynnu neu gronni dŵr, byddwn yn cynnal asesiad y Gyfarwyddeb Fframwaith Dŵr yn seiliedig ar eich cynnig. Byddwch yn ymwybodol y gallwn gysylltu â chi i ofyn am fwy o wybodaeth i'n helpu ni i asesu effaith eich cynnig neu i fynd i afael â phryderon a all godi. Gallai hyn arwain at oedi yn y cyfnod gwneud penderfyniad.\nGallwch wirio p'un a allai eich cynnig gael effaith ar safleoedd o werth hanesyddol. Yng Nghymru, mae Ymddiriedolaethau Archaeolegol Cymru yn cadw'r cofnodion amgylchedd hanesyddol. Dylech gysylltu â nhw i wirio p'un a allai eich cynnig gael effaith niweidiol ar unrhyw safleoedd hanesyddol.\nNoder, Glandŵr Cymru yn unig sydd â’r hawl i wneud cais am drwydded i dynnu dŵr o ddyfroedd mewndirol y mae’n berchen arnynt neu'n eu rheoli (gyda rhai eithriadau), er y gallai'r tynnwr ei hun fod yn drydydd parti. Gan hynny, gallwn ond ystyried ceisiadau ffurfiol a gyflwynwyd gan Glandŵr Cymru gan y sefydliad hwnnw fyddai deiliad unrhyw drwyddedau dilynol a roddir. Argymhellwn eich bod yn cysylltu â Glandŵr Cymru cyn gynted â phosibl i benderfynu p'un a yw hyn yn berthnasol i'ch cynnig, ac i drafod unrhyw broblemau posibl.\nOs ydych yn tynnu dŵr daear, darllenwch ein tudalennau ‘Dŵr daear’.\nCewch wybod a oes angen trwydded arnoch i dynnu neu gronni dŵr Pa dystiolaeth sydd ei hangen arnaf o hawl mynediad at fan tynnu dŵr? Cydsyniad ymchwilio dŵr daear Rhagor


Dyn wedi marw mewn ffrwydrad ym Mhont-y-pŵl – Golwg360\n22 Gorffennaf 2019 am 15:22 Diweddarwyd 23 Gorffennaf 2019 am 07:02\nMae Heddlu Gwent wedi cadarnhau bod dyn wedi marw mewn ffrwydrad mewn garej ar stad o dai ym Mhont-y-pŵl bore ma (dydd Llun, Gorffennaf 22).\nCafodd yr heddlu eu galw i’r adeilad yn ardal Coed Camlas tua 11.10yb bore ma yn dilyn adroddiadau o ffrwydrad yno.\nNid yw’r dyn wedi cael ei adnabod yn ffurfiol ac nid yw achos ei farwolaeth yn hysbys ar hyn o bryd. Fe fydd archwiliad post mortem yn cael ei gynnal yn ddiweddarach.\nDywedodd yr heddlu ei fod yn rhy gynnar i ddweud a yw’r farwolaeth yn un amheus.\nMae perchnogion yr adeilad yn cael cymorth gan swyddogion cyswllt arbenigol.\nNid yw’n glir eto beth achosodd y ffrwydrad ar y stad o dai ger cylchfan yr A4042, ond mae’r heddlu wedi cadarnhau eu bod yn parhau i ymchwilio i’r digwyddiad.\nDywedodd Heddlu Gwent bod y gwasanaethau brys, gan gynnwys Gwasanaeth Tân ac Achub De Cymru a Gwasanaeth Ambiwlans De Cymru, yn y lleoliad ar hyn o bryd ac y byddan nhw’n parhau yno am weddill y dydd.\n“O ganlyniad i’r ffrwydrad, achoswyd difrod sylweddol i’r adeilad ac mae’r ardal wedi cael ei chau ar hyn o bryd,” meddai’r heddlu.\nDros 60 wedi eu lladd a 70 wedi eu llosgi ar ôl i dryc ffrwydro yn Tanzania\nHeddlu’n ymchwilio wedi ffrwydrad ym Mhont-y-pŵl\nArestio dau mewn cysylltiad â ffrwydrad yn Lyon\n13 o bobol wedi’u hanafu mewn ffrwydrad yn Ffrainc


Cyflwyno eich Babi i Fwydydd Solet - Cadw Fi'n Iach\nCyflwyno eich Babi i Fwydydd Solet\nMae cyflwyno eich babi i fwydydd solet, sydd weithiau’n cael ei alw’n bwydo cyflenwol neu ddiddyfnu, yn amser cyffrous, llawn hwyl. Mae’n gam datblygu pwysig pan fydd bwydydd yn cael eu cyflwyno ochr yn ochr â llaeth y fron neu laeth fformiwla babanod arferol.\nMae ein cyfres o fideos yn darparu gwybodaeth i’ch helpu i’ch tywys ar eich taith o gyflwyno bwydydd solet.\nPryd i ddechrau bwydydd solet:\nMae’r rhan fwyaf o fabanod yn barod i gael eu cyflwyno i fwydydd solet pan maen nhw tua 6 mis oed. Cyn hyn, mae babanod yn cael yr holl faeth sydd ei angen arnynt o laeth y fron neu fformiwla babanod.\nBwydydd a gweadau addas:\nOeddech chi’n gwybod y gall gymryd 10 neu fwy o ymdrechion i fabi dderbyn bwyd newydd? Rhowch gyfle i’ch babi archwilio amrywiaeth wych o flasau a gweadau.\nGellir rhoi bwydydd teuluol iach wedi’u stwnsio, eu gwneud yn puree neu eu gweini fel bwydydd bys meddal o’r dechrau – cofiwch beidio ag ychwanegu halen neu siwgr at ddogn eich babi.\nYmhlith y bwydydd sy’n gallu sbarduno adwaith alergaidd mae: llaeth buwch, wyau, gwenith, soia, cnau a physgod. Pan fyddwch yn dechrau cyflwyno bwydydd solet pan mae’ch babi tua 6 mis, cyflwynwch y bwydydd hyn un ar y tro ac ychydig ar y tro, er mwyn i chi allu sylwi ar unrhyw adwaith.\nSymud ymlaen i brydau teuluol:\nWrth i’ch babi ddod yn fwy hyderus wrth fwyta gallwch feddwl am symud ymlaen o un pryd y dydd i ddau a thri phryd y dydd.\nSymud ymlaen yn raddol i weadau llai stwnshlyd a mwy lympiog cyn 9 mis, gan y bydd hyn yn helpu eich babi i bontio i fwyta ystod eang o fwydydd a phrydau teuluol.\nBeth mae Bwrdd Iechyd Prifysgol Caerdydd a’r Fro yn ei gynnig?\nOs oes gennych unrhyw gwestiynau am gyflwyno’ch babi i fwydydd solet, siaradwch â’ch Ymwelydd Iechyd. Gweler y taflenni isod am wybodaeth ychwanegol:\nCyflwyno eich babi i fwydydd solet (Cymraeg)\nCyflwyno eich babi i fwydydd solet (Saesneg)\nI gael rhagor o gyngor, ffoniwch: 029 2066 8089\nBwydydd solet cyntaf eich babi\nAlergeddau bwyd mewn babanod a phlant ifanc\nCamau Cyntaf Maeth: Adnoddau bwyta’n iach\nPob Plentyn Cymru\nBeth i’w wneud os yw’ch babi yn tagu\nCanllaw cymorth cyntaf babanod


Hyrwyddo Cymru i’r Byd: Ein Gwaith Rhyngwladol – The Future Generations Commissioner for Wales\nHyrwyddo Cymru i’r Byd: Ein Gwaith Rhyngwladol\nMae Deddf Llesiant Cenedlaethau’r dyfodol yn ymroi i drawsnewid y ffordd y mae cyrff cyhoeddus yng Nghymru’n gwella ein llesiant cymdeithasol, diwylliannol, amgylcheddol ac economaidd. Mae’r gwaith yr ydym yn ei wneud yng Nghymru’n parhau i ysbrydoli sefydliadau a llywodraethau’n rhyngwladol.\nMae’r Ddeddf Llesiant Cenedlaethau’r dyfodol yn parhau i fod yr unig ddeddfwriaeth o’i bath yn y byd ac mae wedi ei hystyried gan y Cenhedloedd Unedig fel rôl-fodel i wledydd eraill ei dilyn. Ers i’r Ddeddf ddod i rym, mae ein swyddfa wedi cynorthwyo llawer o sefydliadau rhyngwladol i fabwysiadu egwyddorion y Ddeddf.\nYn ystod ei ymweliad â Chymru yn 2015, dywedodd Nikhil Seth (Cyn Bennaeth Datblygu Cynaliadwy’r Cenhedloedd Unedig):\n“Gobeithiwn y bydd yr hyn y mae Cymru’n ei wneud heddiw yn cael ei wneud gan y byd yfory. Gweithredu, yn fwy na thrafod, yw’r gobaith ar gyfer cenedlaethau’n presennol a’n dyfodol.”\nDyma rai enghreifftiau o fy ngwaith rhyngwladol:\nRydw i’n Gadeirydd Rhwydwaith Sefydliadau Cenedlaethau’r Dyfodol – corff o gomisiynwyr tebyg neu gyrff â chyfrifoldeb am gynrychioli anghenion cenedlaethau’r dyfodol ar draws y byd.\nHyrwyddo’r ddeddfwriaeth mewn cynadleddau rhyngwladol yn cynnwys Fforwm Gwleidyddol Lefel-Uchel y Cenhedloedd Unedig ac Uwch-gynhadledd Llywodraethau’r Byd i annog gwledydd eraill i sicrhau bod cynaliadwyedd, llesiant a chenedlaethau’r dyfodol yn ganolbwynt datblygu polisi a deddfwriaeth.\nYmgysylltu ag uwch-randdeiliaid rhyngwladol yn cynnwys Llysgennad Arbennig y Cenhedloedd Unedig ar y Newid yn yr Hinsawdd a Llysgennad Ieuenctid y Cenhedloedd Unedig.\nHwyluso cyfnewidiadau dirprwyo ieuenctid o Gymru i ymgysylltu mewn deialog ryngwladol, a rhoi cyfleoedd i bobl ifanc rannu eu profiadau o ddefnyddio’r Ddeddf gyda chyfoedion yn fyd-eang. Mae’r digwyddiadau hyn yn cynnwys Un Byd Ifanc, Uwch-gynhadledd Cenedlaethau’r Dyfodol yn Berlin ac amrywiaeth o Wythnosau Cymru. Ar hyn o bryd rwyf yn cynnig y cyfleoedd hyn i’r rhai sy’n ymgyfrannu yn fy Academi Arweinyddiaeth Cenedlaethau’r Dyfodol.\nCynghori Sefydliadau Anllywodraethol rhyngwladol sut i gysylltu polisi, fframweithiau a fforymau trafod â llesiant a meddwl yn yr hirdymor. Rydw i’n rhan o Dasglu Arloesedd Polisi Ewropeaidd COVID-19, sy’n gweithio i ganfod gwahanol ddatrysiadau ar gyfer Adferiad. Yn 2019, gwneuthum annerch cynhadledd y Sefydliad Cydweithrediad a Datblygiad Economaidd (OECD) ‘Putting Well-being Metrics into Policy Action’ ym Mharis i fyfyrio ar y gwahanol dechnegau a dulliau o fesur llesiant. Yn ddiweddar cyhoeddodd yr OECD eu Hadroddiad Global Trends 2020, gan gyfeirio at y Ddeddf Llesiant Cenedlaethau’r Dyfodol fel enghraifft arloesol i’r byd i’w dilyn.\nGellir darllen crynodeb o effaith fy ngweithgareddau rhyngwladol yma. Caiff fy ymgysylltiadau rhyngwladol eu hadolygu’n gyson. Lle mae hynny’n bosibl, rwy’n gofyn am bresenoldeb rhithwir a digidol ac rwyf wedi cyfranogi’n llwyddiannus mewn ystod o gynadleddau a digwyddiadau yn y modd hwn. Rwyf hefyd yn archwilio dewisiadau trafnidiaeth a llety cynaliadwy pan fyddaf yn teithio. Mae fy allyriadau carbon yn cael eu gwrthbwyso yn flynyddol.\nYn nhermau effaith ymadawiad y DG â’r UE, tra na fydd yr effaith uniongyrchol ar fy ngweithgareddau i fy hunan yn arwyddocaol, mae ein gwaith yn gysylltiedig â Strategaeth Ryngwladol Llywodraeth Cymru i ddiffinio a hybu a dwyn yr hyn y mae Cymru’n ei wneud i’r Byd.\nYmunwch â’r mudiad – p’un ai ydych yn cynrychioli llywodraeth ryngwladol, NGO neu’n gweithio o fewn prifysgol ac yn awyddus i gysylltu â ni, os gwelwch yn dda ebostiwch: contactus@futuregenerations.wales\nBanc Astudiaethau Achos\nMynd â Chymru i’r Byd\nY Byd i Gymru


70 mlynedd yn ddiweddarach: Cofio Gwarchae Berlin - Newyddion - Prifysgol Caerdydd\n70 mlynedd yn ddiweddarach: Cofio Gwarchae Berlin\nY mis hwn, mae'n saith deg mlynedd ers dechrau Gwarchae Berlin, pan gafodd Lluoedd y Cynghreiriaid eu rhannu'n ddau grŵp ar ôl diwedd yr Ail Ryfel Byd, yn y cyfnod a gafodd ei alw'r Rhyfel Oer.\nAr ôl sicrhau buddugoliaeth dros yr Almaen Natsïaidd fe wnaeth Lluoedd y Cynghreiriaid, a unodd o ganlyniad i argyfwng yn unig, rannu'n ddau grŵp ag ideolegau cyferbyniol bron ar unwaith: Ffrainc, Prydain ac UDA – a'r Undeb Sofietaidd gomiwnyddol.\nDechreuodd Gwarchae Berlin, a drefnwyd gan Rwsia, ar 24 Mehefin 1948, a phara hyd at 12 Mai 1949.\nEr nad hwn oedd y cyntaf, mae'n dal i gael ei ystyried yn un o ddigwyddiadau pwysicaf y Rhyfel Oer, ac yn un sydd wedi gadael argraff barhaol.\nDywedodd y darlithydd mewn Hanes Cymru, Dr Marion Loeffler: "O ganlyniad i Warchae Berlin roedd yr Almaenwyr ar ddwy ochr y Llen Haearn yn wystlon mewn gêm o wyddbwyll i ennill grym byd-eang am dros bedwar degawd, hyd at gwymp Mur Berlin ym 1989."\n"Ar adeg pan mae muriau'n dal i rannu cenhedloedd, mae 'llenni haearn' newydd yn cael eu codi, ac mae plant yn cael eu defnyddio i gynnal a chreu grym gwleidyddol a threchu gelynion, mae'n bwysig cofio gwersi'r Rhyfel Oer, o'r Gwarchae i'r cyfnod pan gafodd Mur Berlin ei adeiladu hyd at ei gwymp. Ni ddylai pobl gyffredin gael eu defnyddio fel arfau gwleidyddol.”\nMae gan Dr Loeffler, sy'n Gymrawd yr Academi Hanesyddol Frenhinol, ddiddordeb mewn sut mae bywydau a gwleidyddiaeth unigolion yn rhyngweithio, ynghyd â rôl iaith a chyfieithu i drosglwyddo gwybodaeth a chysyniadau, yn enwedig rhwng 1789 a chwarter olaf y bedwaredd ganrif ar bymtheg. Mae ei llyfrau'n cynnwys Political pamphlets and sermons from Wales [1790-1806], Welsh responses to the French Revolution: press and public discourse [1789-1802] a The literary and historical legacy of Iolo Morganwg [1826-1926].\nRoedd yr hanesydd, a gafodd ei geni yn yr Almaen a'i magu yng Ngweriniaeth Ddemocrataidd yr Almaen, ac a welodd cwymp Mur Berlin yn uniongyrchol, ar raglen Heno S4C i fwrw goleuni ar y gwarchae yn ystod yr wythnos pen-blwydd y gwarchae.


dulliau cyfranogol | www.participationcymru.org.uk\nTag Archives: dulliau cyfranogol\nPam rydym wrth ein bodd â Thechnoleg Gofod Agored\nPosted on Tachwedd 17, 2015 | Gadael sylw\nOs nad ydych wedi dod ar draws cysyniad Technoleg Gofod Agored o’r blaen ac rydych yn gyfarwydd â modd ffurfiol o gynnal cyfarfodydd, gall fod yn eithaf brawychus gorfod hwyluso sesiwn sy’n defnyddio Gofod Agored, neu hyd yn oed gymryd rhan mewn sesiwn o’r fath.\nMae’r modd hwn o hwyluso yn cyd-fynd â’n ethos\nEin ethos ni yw ein bod yn ‘gweithio gyda phobl a mudiadau ac nid gweithio iddyn nhw’.\nMae Technoleg Gofod Agored yn ddull hwyluso sy’n caniatáu i grŵp o unigolion eu trefnu eu hunain yn llwyr wrth geisio cyrraedd nod. Cyflawnir hyn â phrin dim mewnbwn gan yr hwylusydd, na fydd yn gwneud llawer mwy nag amlinellu egwyddorion arweiniol Technoleg Gofod Agored, cyflwyno pwnc/thema/diben cyffredinol y cyfarfod ac yna gadael y grŵp i fwrw iddi. Mae’r dechneg hon wedi’i defnyddio o amgylch y byd mewn cyfarfodydd ac ynddynt rhwng 5 a 2000 o bobl.\nDoes dim agenda ffurfiol na rheolau sylfaenol, ac eithrio Deddf Dwy Droed, hynny yw: “Os ydych yn eich cael eich hun unrhyw adeg yn ein hamser gyda’n gilydd mewn unrhyw sefyllfa lle nad ydych yn dysgu nac yn cyfrannu, defnyddiwch eich dwy droed, ewch i rywle arall.” (Harrison Owen)\nMae’r sgwrs Tedx Talk gan Owen, ‘Dancing with Shiva (or Sandy, or Katrina)’, yn fan cychwyn gwych i unrhyw hwylusydd neu ymarferydd sydd â diddordeb yn y dull hwn.\nRydym wedi defnyddio’r dechneg hon mewn sawl digwyddiad rhwydweithio\nRydym wedi defnyddio’r dechneg hon sawl gwaith gan gynnwys yn ein Rhwydwaith Preswyl Cymru Gyfan yn 2012, mewn sesiwn yn niwrnod staff blynyddol WCVA ac yn fwyaf diweddar yn ein Rhwydweithiau Cyfranogi Rhanbarthol fis Hydref.\nTopics being discussed at the North Wales Participation Network #OpenSpace pic.twitter.com/cNconvTt7K\n— Participation Cymru (@PartCymru) October 14, 2015\nMae’r dechneg hon yn ardderchog gan ei bod wir yn caniatáu i unrhyw un yn y sesiwn siarad ynglŷn â’r hyn a fynna. Mae Gofod Agored yn rhoi llwyfan i bobl wneud hyn heb hwylusydd yn rhoi ei big i mewn (fel y gellid ei ystyried) os yw’r sgwrs yn mynd oddi ar y pwnc neu os yw’r drafodaeth yn newid cyfeiriad, gan felly symud y grym i ffwrdd oddi wrth un unigolyn a’i rannu ymysg grŵp.\nRydym bob amser wedi cael llwyddiant wrth ddefnyddio Gofod Agored, yn ein rhwydweithiau cyfranogi diweddaraf, cododd pobl bynciau amrywiol iawn yn y cyfarfodydd a gynhaliwyd yn y Rhyl, y Barri a Chaerfyrddin fis Hydref eleni:\nSut y gallwn ni weithio’n fwy creadigol – newid strwythurau gwaith\nTriniaeth deg i Fenywod yng Nghymru – cydnabod hawliau\nMae gan faes tai cymdeithasol flynyddoedd o brofiad ymgysylltu\nCymorth awtistiaeth i oedolion nad ydynt yn gymwys am gymorth\nSicrhau bod gwybodaeth yn cyrraedd y bobl gywir yn y ffordd gywir\nGwneud ein gwaith yn deilwng i fod yn y newyddion\nSut i ddenu pobl ifanc i wirfoddoli\nMentrau cymunedol – ymgysylltu â chymuned dlawd\nGartref neu’r ysbyty – beth sydd orau i gleifion a staff?\nY gymuned arlein\nCeir cymuned arlein enfawr i hwyluswyr ac ymarferwyr sy’n defnyddio Technoleg Gofod Agored, neu â diddordeb ynddi, gan gynnwys rhestr drafod drwy ebost sy’n brysur iawn a Grŵp Google – does dim un mudiad nac unigolyn yn berchen ar y wybodaeth gyfunol hon, nac yn ei rheoli, ac mae’n sylfaen wybodaeth sydd wir yn tyfu o hyd. Rwyf wedi bod yn rhan o’r rhestr drafod drwy ebost ers ychydig dros fis ac er nad wyf wedi cyfrannu dim byd, wrth i mi ‘lechu’ o gwmpas rwyf wedi dysgu gymaint ynglŷn â sefyllfaoedd lle mae Gofod Agored wedi’i ddefnyddio’n llwyddiannus. Gall unrhyw un ddarllen archifau’r rhestr, sy’n dyddio’n ôl bron i 20 mlynedd felly mae yna beth wmbreth o wybodaeth ynddi a gynhyrchwyd gan y defnyddwyr!\nFel hwylusydd, gwych o beth yw edrych o amgylch yr ystafell a sylwi ar drafodaethau ystyrlon, organig a chynhyrchiol sy’n digwydd.\nFel cyfranogwr, mae’n braf cael y cyfle i drafod pethau yn anffurfiol. Hyd yn oed wrth hwyluso’n ofalus a gofyn llawer o gwestiynau agored, gall dal fod yn anodd mynegi’ch pwynt os oes gan gyfranogwyr eraill lais cryfach nag un chi. Mewn amgylchedd gofod agored, gall cyfranogwyr ddefnyddio’r ddeddf dwy droed i symud i ffwrdd oddi wrth drafodaethau di-fudd.\nA ydych erioed wedi defnyddio Technoleg Gofod Agored yn eich gwaith ymgysylltu? A ydych erioed wedi bod i sesiwn Gofod Agored? Rhannwch eich profiadau yn y blwch sylwadau isod.\nCyhoeddwyd yn Dulliau cyfranogol, Rhwydweithiau\nTagiwyd Cyfarfodydd, dulliau cyfranogol, Hwyluso, hwylusydd, rhwydweithiau, rhwydweithio, Technoleg Gofod Agored, Ymgysylltu â staff, Ymgysylltu â’r Cyhoedd\nSut mae cleifion a’r cyhoedd yn cael eu cynnwys wrth arfarnu meddyginiaethau newydd\nPosted on Tachwedd 5, 2015 | Gadael sylw\nYn ddiweddar, fe fues i un o gyfarfodydd Grŵp Buddiannau Cleifion a’r Cyhoedd (PAPIG), sef cleifion, gofalwyr, eiriolwyr cleifion a mudiadau trydydd sector. Mae’r grŵp yn mynegi ei farn drwy Ganolfan Therapiwteg a Thocsicoleg Cymru Gyfan (AWTTC), sy’n darparu cymorth proffesiynol, technegol a gweinyddol i Grŵp Strategaeth Meddyginiaethau Cymru Gyfan (AWMSG). Un o swyddogaethau AWMSG yw cynghori Llywodraeth Cymru a ddylai meddyginiaethau newydd fod ar gael i’w defnyddio yn y Gwasanaeth Iechyd yng Nghymru.\nMae meddyginiaethau newydd yn cael eu gwerthuso yn erbyn y meddyginiaethau sydd ar gael yn barod, er mwyn cymharu:\npa mor dda maent yn gweithio,\npa mor gost-effeithiol ydynt,\npa gleifion a fyddai’n elwa fwyaf ohonynt.\nMae AWMSG wedi’i ymrwymo i gynnwys cleifion, gofalwyr a’r cyhoedd wrth werthuso meddyginiaethau newydd. Yn ystod y broses arfarnu, mae safbwynt y claf a’r gofalwr yn hanfodol gan na all data clinigol yn unig fesur profiad claf – does dim angen i’r claf fod yn arbenigwr mewn meddyginiaeth i fod yn rhan o’r broses hon. Mae’r rhan fwyaf o’r cwestiynau a ofynnir iddynt yn ystod y broses arfarnu yn ymwneud â’u cyflwr a’r ffordd mae’n effeithio ar eu bywyd bob dydd.\nEfallai nad yw’r cleifion a’r gofalwyr sy’n cyfrannu wedi’u hyfforddi’n wyddonol nac yn glinigol, ond yn sicr mae ganddynt wybodaeth amhrisiadwy ynglŷn â’r effaith y mae eu cyflwr yn ei chael ar eu bywydau nhw a bywydau eu teulu. Mae rhanddeiliaid eraill megis fferyllwyr, academyddion, clinigwyr a chynrychiolwyr y diwydiant hefyd yn rhan o’r broses drwyddi draw. Canfyddir y cleifion a’r cyhoedd drwy eiriolwyr cleifion a mudiadau trydydd sector a gynrychiolir yn y Grŵp Buddiannau Cleifion a’r Cyhoedd. Mae AWTTC hefyd yn chwilio am grwpiau eraill o gleifion er mwyn cyrraedd y rheini nad ydynt eisoes yn rhan o’r broses hon.\nMae’n werth nodi nad yw cyrff eraill yn y Deyrnas Unedig sy’n arfarnu meddyginiaethau newydd yn cymryd ymatebion gan gleifion unigol na’r cyhoedd, ond mae AWMSG yn gwneud hynny.\nGelwir cleifion ac aelodau o’r cyhoedd sy’n cyfrannu yn aelodau lleyg. Y diffiniad geiriadurol o aelod lleyg yw rhywun sydd heb wybodaeth arbenigol neu broffesiynol o bwnc. Felly, os dyna’r hyn nad oes gan aelodau lleyg, beth am y sgiliau sydd ganddynt?\nYn y cyfarfod, fe wnaethom ymarfer cyfranogol i ystyried ‘pa sgiliau, profiad, rhinweddau a phriodoleddau sydd gan aelod lleyg?’\nDyma rai o’r pethau a nodwyd gennym:\nDealltwriaeth a phrofiad da o gyflyrau iechyd\nRhinweddau a phriodoleddau\nSympathetig / empathetig\nGallu aros o fewn eu cylch gwaith\nRoedd cwblhau’r ymarfer gweledol hwn yn ffordd ddiddorol iawn o edrych ar rôl yr aelod lleyg, gan ein hysgogi i feddwl.\nPa ddulliau cyfranogol rydych chi wedi’u defnyddio i ddadansoddi rôl dinasyddion yn eich proses ymgynghori?\nCyhoeddwyd yn Dulliau cyfranogol, Llais y dinesydd\nTagiwyd cymru, dulliau cyfranogol, iechyd, Llais y dinesydd, Meddyginiaethau\nDulliau newydd, arfer da a’r dis gwerthuso: Ein Rhwydweithiau Cyfranogaeth mis Mai\nPosted on Awst 19, 2013 | 1 Sylw\nCafodd y blog hwn ei ysgrifennu gan Dyfrig ychydig cyn iddo adael Cyfranogaeth Cymru.\nRydym bob amser yn ceisio dilyn ein pregeth ein hun – bod cyfranogaeth yn helpu i gynnal gwasanaethau sy’n cwrdd ag anghenion pobl yn well. Rhoddodd rhwydweithiau Chwefror lawer o gyfleoedd i ni ystyried sut i ddatblygu ein rhwydweithiau cyfranogaeth. Dywedodd cyfranogwyr wrthym eu bod am gael y cyfle i ddysgu mwy am ddulliau cyfranogol arloesol a hefyd y cyfle i adlewyrchu ar astudiaethau achos, gan fod y rhain yn golygu y gallai pobl weld beth sy’n gweithio mewn ardaloedd neu feysydd eraill.\nDechreuodd bob rhwydwaith gydag ymarfer torri’r garw, a ddewiswyd a’i roi ar waith gan Sarah Ball (a oedd yn anffodus ddim ar gael ar gyfer rhwydwaith y Gogledd gan ei bod yn cynorthwyo aelodau o’r Panel Dinasyddion ar gyfer Gwasanaethau Cymdeithasol yng Nghymru i roi tystiolaeth yn y Senedd), a fydd yn cymryd fy rôl ac yn hwyluso’r rhwydweithiau yn y dyfodol.\nBingo Pobl oedd yr ymarfer torri’r garw, lle roedd rhaid i bobl rwydweithio er mwyn dod o hyd i gyfranogwyr eraill a oedd â’r nodweddion a restrwyd ar y daflen bingo a roddwyd i bawb. Roedd y cyntaf i ddod o hyd i rywun a oedd yn ateb bob un o’r nodweddion yn cael gwobr! Sef pecyn o Milky Way Magic Stars, ac roedd awydd mawr amdanynt! Yna cawsom ychydig o drafodaeth amdano – roeddwn, i ddechrau, braidd yn amheus am rai o’r pwyntiau mwy penodol ac anghyffredin (megis rhywun a siaradai iaith nad oedd yn Gymraeg nac yn Saesneg), ond teimlwyd yn gyffredinol bod y pwyntiau mwy anarferol hyn yn helpu i danio’r drafodaeth.\nYna arweiniodd ein hyfforddwraig gysylltiol Justine Scorrer sesiwn ar dechnegau cyfranogol. Fe wnaethom ddechrau gydag ymarferion torri’r garw megis Rhoi’ch Gwrthdyniad yn y Cornel a Dip Lwcus. Yna fe wnaethom roi rhai dulliau ar waith megis Pleidleisio Rhufeinig, Adeiladu Timoedd, Mae 12 Ymennydd yn Well nag 1, ac Ie ac…….. Ie, cyn gofyn i bobl Beth Ydych yn ei Feddwl o Ddifri? Yna gofynnodd Justine i gyfranogwyr adlewyrchu ar yr hyn roeddynt wedi’i ddysgu drwy Ei Hyfforddi Ymlaen (Train it Forward), a ddefnyddiwyd i werthuso’r rhan hon o’r sesiwn.\nAr ôl toriad byr, fe wnaethom edrych ar astudiaethau achos penodol. Rhoddodd Kath Cook astudiaeth achos wych yng Ngorseinon ar sut y gwnaeth Cartrefi NPT gynnwys pobl ifanc. Ar ôl i’n cyflwynydd dynnu’n ôl munud olaf, camodd Justine Scorrer i’r adwy yn y Gogledd i siarad am un o brosiectau eraill Cartrefi NPT lle roeddynt wedi ymgysylltu â thenantiaid i osod canlyniadau ar gyfer y gwasanaeth tai, ac yn y De Ddwyrain lle clywsom gan Barc Cenedlaethol Bannau Brycheiniog.\nYna fe wnaethom dorri’n grwpiau bach i glywed gan gyfranogwyr am y gwaith maent yn ei wneud, arferion da maent wedi’u gweld neu unrhyw broblemau oedd ganddynt. Clywais am waith arloesol yn y tri rhwydwaith, gan gynnwys sut y bu i Ddinas a Sir Abertawe gynnwys pobl ifanc mewn caffael, Bwrdd Iechyd Hywel Dda yn defnyddio podlediadau wrth ymgysylltu, a Menter Iaith Conwy yn ymgysylltu â phobl mewn canolfan gymunedol yn y sir.\nYn olaf ond nid lleiaf, fe wnaethom werthuso’r rhwydwaith. Bu i ni ddefnyddio techneg o’r enw’r Dis Gwerthuso, lle mae pobl yn taflu dis ac yn rhoi adborth ar agwedd ar y rhwydwaith, gan ddibynnu ar y rhif ar y dis.\nI fynd yn ôl at y paragraff cyntaf, rydym bob amser yn ceisio rhoi adborth ar waith. Ar ôl y rhwydwaith cyntaf, dywedwyd wrthym fod y dis yn rhy fach. Felly yn y cyfamser roeddem wedi archebu dis enfawr fel jôc ac er mwyn gwneud yr ymarfer yn haws ac yn fwy o hwyl hefyd!\nCynhelir y rhwydweithiau rhanbarthol nesaf ym mis Hydref a’r thema yw gwybodaeth hygyrch. Er y byddaf wedi gadael Cyfranogaeth Cymru erbyn hynny, gobeithiaf fynd iddynt er mwyn rhannu arfer da yn fy rôl nesaf gyda Chyfnewidfa Arfer Da Swyddfa Archwilio Cymru, felly gobeithio y gwela’i chi bryd hynny!\nCyhoeddwyd yn Gwerthuso, Rhwydweithiau\nTagiwyd arloesi, dulliau cyfranogol, gwerthuso, rhwydweithiau, torri'r iâ


Pam pleidleisio i’r Democratiaid Rhyddfrydol ? | Blog Glyn Adda\nPam pleidleisio i’r Democratiaid Rhyddfrydol ?\nSylwch ar y marc cwestiwn. Nid wy’n addo eto fy mod am wneud. Ond os gwnaf, dyma fydd y rheswm.\n(Hefyd rwy’n sôn am etholiadau Cyngor Gwynedd. Nid am yr Etholiad Cyffredinol.)\nI gosbi Plaid Cymru yng Ngwynedd am ei maith wiriondeb dros y blynyddoedd diwethaf. Pethau fel …\n1. O, fe awn ni heibio heddiw i’r biniau brown a’r biniau gwyrdd. Mae’r ail fath yn drewi cymaint o gael eu gwagio mor anaml.\n2. Cefais daflen ymgeisydd y Blaid yn fy hen ardal yn Nyffryn Nantlle. Dim llwchyn o bolisi, dim ond gofidio fod cynllun Cymunedau’n Gyntaf yn dod i ben. Ond beth yn y byd mawr oedd Cymunedau’n Gyntaf? Beth oedd ei amcan? Beth mae wedi ei gyflawni? Cynllun da iawn, hyd y gwelaf i, i greu swyddi i Swyddogion Cymunedau’n Gyntaf. Unrhyw beth arall? “Cymunedau’n Gyntaf”, o’r gorau. Ond “Cymunedau’n Olaf” fu hi yng Ngharmel, gydag ymosodiad ciaidd ar y fro drwy gau ei hysgol. Gwnaed hynny i blesio dau Weinidog Addysg yng Nghaerdydd, Huw Lewis a Leighton Andrews. Bellach mae’r ddau wedi mynd, ond “Y drwg a wna dynion, bydd byw ar eu holau” – gyda help parod Plaid Cymru yn yr achos hwn. Anfaddeuol.\n3. Yr ymgais drwstan, dan bwysau o rywle eto, i gyflwyno addysg enwadol orfodol o fewn y sir. Dangosodd helynt ysgolion y Bala na yr ŵyr aelodau cabinet Gwynedd mo’r peth cyntaf am hanes Cymru nac am hawliau sifil. Pennau defaid, fel rwyf wedi dweud droeon o’r blaen.\nWedi hyn oll, beth wneir i haeddu pleidlais ac i’w chadw rhag mynd i’r Democratiaid Rhyddfrydol? Down yn ôl at GWESTIWN MAWR Y DYDDIAU HYN: a yw cynghorwyr y Blaid ym Môn a Gwynedd yn mynd i newid eu polisi iaith a chynllunio i blesio cwmni Horizon ?\nI’n hatgoffa’n hunain unwaith yn rhagor, mae hi’n UN AI (a) NEU YNTEU (b):\nA chymryd Gwynedd unwaith eto, OS mai PC fydd y grŵp mwyafrif bydd gofyn cael O LEIAF UGAIN AELOD i ddatgan na fynnant mo (b) byth, mewn unrhyw amgylchiad, ac na byddant yn ethol yn arweinydd y cyngor neb fydd yn ffafrio’r newid.\nMae’r cwestiwn i’r cynghorwyr yn un sml. Pwy sydd i lywodraethu? Chi, wedi i ni eich ethol? Ynteu Horizon?\nPanics ddoe, rhyw bôl yn darogan mai’r Torïaid fydd yn ennill Môn yn yr Etholiad Cyffredinol. Wel, mae wedi digwydd o’r blaen, ac mae’r cof am Galan Mai oer 1979 ym mêr esgyrn rhai ohonom o hyd. Mae’r defnyddiau yna bob amser, sef (a) hen Dorïaeth Môn, – John Elias &c., a (b) mewnlifiad. Ond amlwg fod y rheini o Blaid Cymru sydd am newid y geiriad am weld mwy o fewnlifiad a’i gwneud hi’n sedd ddiogel, barhaol i’r Tori.\nMae gan y Blaid ychydig ddyddiau i gallio. Gadewch inni weld datganiad clir, terfynol, digyfaddawd gan ugain yng Ngwynedd a fydd yn gwrthod y newid geiriad, beth bynnag a ddywed arolygydd y llywodraeth na neb arall. Byddai hyn yn ddechrau canfod y ffordd yn ôl at bwrpas hanesyddol y Blaid.\nOs na welaf hyn CYN DYDD YR ETHOLIAD, gall y Democratiaid Rhyddfrydol yn y ward hon gyfrif eu lwc.\n← Cytuno â Rod … !\nY MATER MAWR eto →\n2 Ymateb i “Pam pleidleisio i’r Democratiaid Rhyddfrydol ?”\nAnnwen Jones Ebrill 25, 2017 at 8:53 pm #\nRydw i’n deall pam yr ydych yn anhapus â sawl peth mae Plaid Cymru wedi ei wneud/ddim wedi ei wneud – hyd yn oed yn cytuno efo chi ar ambell bwynt – ond dydych chi ddim wedi egluro o gwbl pam yr ydych yn ystyried bwrw’ch pleidlais i’r Democratiaid Rhyddfrydol? Ydi’r blaid honno a/neu ei hymgeiswyr wedi rhoi lle i chi gredu y bydden nhw yn gwneud yn well na P C? Efallai y buaswn yn deall pam y byddech yn atal eich pleidlais ……..\nglynadda Ebrill 26, 2017 at 2:17 pm #\nNid mater o hoffi’r Democratiaid ydyw, ond chwilio am ryw ffordd o gosbi Plaid Cymru os bydd iddi ein bradychu yn y mater tyngedfennol hwn. Mi ddywedais mewn blog arall y byddwn i’n fodlon fotio i goes brwsh am yr un rheswm.\nRhaid dweud fod taflenni’r Democratiaid ym Mangor, o’r hyn a welais i, yn fwy manwl a phenodol na rhai PC yngl^yn ag anghenion lleol. Ond wrth gwrs, gyda’r D.Rh. does dim cysylltiad o unrhyw fath rhwng gair a gweithred.\nGadewch inni weld ugain o gynghorwyr PC Gwynedd yn datgan na fyddant mewn unrhyw amgylchiad yn derbyn y newid y mae Horizon yn galw amdano. Dyna fyddai dechrau adferiad hygrededd y Blaid.


Mae seremoni wobrwyo wedi cyflwyno anrhydeddau yn rhithiol, ar hyd a lled y genedl i gydnabod cyflawniadau rhai o fenywod mwyaf anhygoel Cymru.\nCafodd Gwobrau Womenspire Chwarae Teg 2021 eu ffrydio neithiwr (30.9.2021) ar Facebook a Twitter gan arddangos yr enillwyr a’r teilyngwyr sy’n gwneud y fath wahaniaeth i bobl eraill a’u cymunedau.\nCyflwynwyd y seremoni gan Andrea Byrne o ITV Cymru Wales a’r actores a chyflwynydd o Gymru Elin Pavli-Hinde, ac roedd ar agor i gynulleidfa ar-lein fyd-eang, er mwyn rhannu newyddion am lwyddiannau’r teilyngwyr.\nYr enillydd mwyaf ar y noson oedd y meddyg a’r gwyddonydd Bnar Talabani sydd wedi bod ar flaen y gad yn yr ymdrech i fynd i’r afael ag ansicrwydd a chamwybodaeth ynghylch brechlyn Covid-19.\nDerbyniodd y Wobr Menyw Mewn Iechyd a Gofal yn ogystal â theitl cyffredinol Pencampwraig Womenspire 2021 ar ôl creu argraff ar y beirniaid gyda’i chynhesrwydd, ei gwydnwch anhygoel, ei phenderfyniad, a’i dewrder wrth wynebu adfyd.\nGan gyrraedd y DU fel plentyn yn 1998, yn ffoadur o Irac, ni fyddai wedi bod yn bosibl rhagweld dyfodol disglair un a gafodd y fath ddechrau dirdynnol. Mae Bnar wedi bod ar flaen y gad yn yr ymdrech i fynd i’r afael ag ansicrwydd a chamwybodaeth ynghylch brechlyn Covid-19. Gan lenwi gwagle a welodd o ran y wybodaeth oedd ar gael mewn gwahanol ieithoedd ar gyfer lleiafrifoedd ethnig, roedd hi’n allweddol o ran ffurfio Muslim Doctors Cymru. A phan nad yw hi wrthi’n gweithio’n galed yn darparu gwybodaeth i rai sy’n petruso ynghylch y brechlyn, fe welwch chi hi ar TikTok yn chwalu’r mythau.\nRoedd yr enillwyr yn y categorïau eraill fel a ganlyn:\nPencampwraig Gymunedol: Roon Adam (Caerdydd) – rheolwraig gwasanaethau cynghori yn Race Equality First sy’n mynd y tu hwnt i’w rôl er mwyn helpu a chefnogi aelodau o’i chymuned leol.\nAelod O’r Bwrdd: Karen Harvey-Cooke (Y Barri) – ar fwrdd Sgiliau a Gwirfoddoli Cymru, gan rannu ei gwybodaeth am gydraddoldeb, amrywiaeth a chynhwysiant gyda’r sefydliad.\nArweinydd: Dr Gwenllian Lansdown Davies (Llanerfyl) – Prif Weithredwr Mudiad Meithrin, enghraifft fodel rôl ysbrydoledig, sy’n gweithio’n gyson i greu diwylliant cadarnhaol lle mae pawb yn bwysig.\nMenyw Mewn STEM: Sam Wheeler (Merthyr Cynog, Aberhonddu) – Cyfarwyddwr Big Lemon sydd wedi ei drawsnewid yn asiantaeth ddigidol ‘technoleg er daioni’.\nMenyw Mewn Chwaraeon: Nikki Sibeon (Maes Glas, Treffynnon) – arweiniodd cyflwr genetig heb ei ddarganfod at golli ei golwg yn 21 oed, ac eto mae hi wedi llwyddo i ennill ei gwregys du mewn Taekwondo ac mae’n bencampwraig sglefrio iâ.\nSeren Ddisglair: Jessica Dunrod (Caerdydd) – Perchennog dau gwmni cyfieithu, Jessica yw’r awdur plant Du cyntaf a anwyd yng Nghymru ers rhyddhau “Your Hair is Your Crown” ac “Eithriadol”. Mae’r llyfrau’n newid safbwyntiau plant o’r hyn y gall merched fod.\nEntrepreneur: Leanne Holder (Arberth) – sefydlodd BecauseRaceCarBox, blwch tanysgrifio ar gyfer rhai sy’n frwdfrydig am lanhau eu ceir ac mae hi’n gweithio i ysbrydoli entrepreneuriaid benywaidd i fod mewn diwydiannau sy’n cael eu dominyddu gan ddynion.\nDysgwr: Kate Bennett-Davies (Caerdydd) – wedi iddi gael diagnosis o ME yn 14 oed, llwyddodd Kate i gyrraedd y brifysgol, ond bu’n rhaid iddi adael oherwydd salwch. Fodd bynnag, yn ddiweddar mae hi wedi gorffen ei blwyddyn gyntaf o gwrs dysgu Cymraeg gyda Phrifysgol Caerdydd.\nHyrwyddwr Cydraddoldeb Rhywedd: Mike Taggart (Y Rhyl) – swyddog cam-drin domestig strategol gyda heddlu Gogledd Cymru, gyda ffocws ar helpu eraill i beidio â bod yn wyliwyr tawel cam-drin domestig.\nAeth Gwobr Cyflogwr Chwarae Teg – ar gyfer busnes neu sefydliad – i Celtic English Academy, ar ôl dangos tystiolaeth o’i hymrwymiad cadarn i degwch, cynwysoldeb, llesiant a hyblygrwydd yn y gweithle.\nDywedodd Cerys Furlong, Prif Weithredwr Chwarae Teg: “Dyma’r chweched flwyddyn i ni gynnal gwobrau Womenspire ac unwaith eto mae hi wedi bod yn wych clywed straeon ein holl deilyngwyr a’u llwyddiannau anhygoel. Yn Chwarae Teg gwyddom pa mor bwysig yw tynnu sylw at y cyflawniadau hyn. Felly, rhaid i mi longyfarch yr holl deilyngwyr, yr enillwyr a phawb sydd wedi ymwneud â’r gwobrau a diolch yn fawr iddyn nhw am wneud Womenspire 2021 yn llwyddiant mawr eto eleni.\n“Mae lle Bnar fel Pencampwraig Womenspire yn adlewyrchu’r rhwystrau aruthrol y bu’n rhaid iddi eu goresgyn a’r ffaith ei bod, drwy waith caled a phenderfyniad, wedi gwneud gwahaniaethau enfawr i’w bywyd ei hun yn ogystal â bywydau pobl eraill. Mae hi’n unigolyn dewr ac yn gosod esiampl anhygoel.”


Paratoi anrhegion ar gyfer y Flwyddyn Newydd - mae hwn yn weithgaredd arbennig o fwynhau. Mae ffwd y Flwyddyn Newydd o dan yr alawon gwyliau cyfarwydd yn gysylltiedig â graddfa fwy bob amser gyda'r dewis o roddion i berthnasau a ffrindiau. Cyflwynir llawer o deganau llachar a jewelry, prydau a cholur i'r dewis o brynwyr. Rydym bob amser yn ceisio prynu yn union yr hyn sy'n angenrheidiol ac yn ddymunol i gael rhywun penodol. Ac weithiau mae codi anrheg i rywun yn anodd iawn. Os oes angen i chi ddewis rhodd i ddyn ar gyfer y Flwyddyn Newydd ac am wneud syndod dymunol a defnyddiol, byddwn yn ystyried nifer o opsiynau diddorol.\nRhoddion y Flwyddyn Newydd i ddynion Nos Galan\nMae dewis anrhegion ar gyfer y Flwyddyn Newydd ar gyfer dynion Nos Galan, byddwch yn cael eich synnu gan yr amrywiaeth o gynigion. Os hoffech longyfarch cydweithwyr , pennaeth neu gydnabyddiaeth, gallwch fynd i'r opsiynau cyffredinol y bydd unrhyw ddyn yn eu hoffi. Mae anrheg clasurol bob amser yn ddiod alcoholig o ansawdd. Ar gyfer gwyliau'r Flwyddyn Newydd, mae gwneuthurwyr gwahanol yn paratoi rhifyn arbennig o setiau gwyliau gyda diod alcoholig mewn potel anarferol neu gyda sbectol unigryw. Gall rhodd oer ar gyfer y Flwyddyn Newydd i ddyn fod yn gêm gomig gydag alcohol - gwyddbwyll neu fesur tâp gyda sbectol. Nid yw rhodd defnyddiol o'r fath, fel fflachia, yn brifo, yn enwedig ar ffurf delwedd anarferol. Gall fflachlau fflach, caneuon allweddol neu llinellau pwmp hefyd fod yn bresennol ardderchog.\nOs ydych chi am gyflwyno dyn i'r anrheg orau i ddyn ar Noswyl Galan, dylech wybod ymlaen llaw beth sydd ei angen arno neu roi sylw i ystod ei ddiddordebau. Os yw dyn yn hoff o chwaraeon, ceir, hela neu bysgota, gallwch chi bob amser brynu anrheg iddo mewn siopau arbenigol. Ar gyfer y pysgotwr, gallwch godi offer, nyddu neu wialen pysgota yn y siop ar gyfer pysgotwyr, lle byddant yn dweud wrthych am opsiynau posibl. Hefyd, gallwch brynu set ar gyfer hike, lle bydd yna brydau, botel thermos ac eraill. Ar gyfer modurwyr sy'n treulio llawer o amser ar y ffordd, mae pecynnau teithio, neu efallai gwneuthurwr coffi neu tegell ar gyfer car, hefyd yn addas.\nWrth chwilio am anrheg ddiddorol ar gyfer hoff ddyn y Flwyddyn Newydd, gallwch ddewis beth fydd yn ddefnyddiol ac yn bleserus i'w ddefnyddio bob dydd. Gallwch brynu siaradwyr da y gall eich dyn gysylltu â laptop, efallai ei fod angen bwrdd cyfrifiadur neu lygoden di-wifr. Gallwch hefyd ddewis rhywbeth o ddillad, os ydych chi'n gwybod yn well eich dewisiadau dynion. Os ydych chi eisiau cyflwyno anrheg rhamantus, gallwch ei wneud eich hun. Gyda chymorth rhaglenni arbennig, mae'n bosibl creu calendr neu lyfr o'ch lluniau.\nMae perfume, cysylltiadau, waledi, pyrsiau neu ddeunydd ysgrifennu yn syniadau anrheg clasurol ar gyfer dynion am y flwyddyn newydd, ond os ydych chi'n gwybod pa persawr sydd orau gennych chi, beth am! Yn dibynnu ar ddymuniadau'r dyn, gallwch ddewis anrheg anarferol, ond yn angenrheidiol. Os yw'ch dewis un yn breuddwydio llwchydd, achos anarferol dros ffôn neu gobennydd arbennig, gall y fath gyfres ar gyfer y Flwyddyn Newydd ddod i'w hoffi. Bydd ffaniau cerdded yn hapus i gael bagiau pibell dibynadwy, pabell, esgidiau da.\nOs na allwch benderfynu pa anrheg i'w wneud i ddyn ar gyfer y Flwyddyn Newydd, ac rydych chi'n freuddwydio am ei wneud yn bythgofiadwy, gall taith i ddau ar wyliau fod yn syniad gwych. Wrth gwrs, am rodd o'r fath mae angen cyllideb benodol arnoch, ond mae'n bosibl uno a gwneud anrheg mor hudol i'r Flwyddyn Newydd i'w gilydd. Bydd chi a'ch dyn yn cofio hyd yn oed taith fach dramor neu o fewn y wlad ers blynyddoedd lawer.\nStôl plygu ar gyfer cegin\nSut i wneud closet eich hun?\nNenfwd wedi'i atal o bwrdd plastr\nTynnu lluniau ar gyfer y tu mewn\nCadeirydd ar gyfer y gegin ar ffrâm fetel\nSut i wneud wal gyda lluniau?\nTabl bwyta - pa un i'w ddewis?\nGwydr lliw o dan baentio\nFfasâd baneli gwres wedi'i inswleiddio\nYmddangosodd lluniau cyntaf Anne Hathaway gyda'i mab ar y we\nA ellir rhoi llaeth i fam nyrsio?\nNodweddion y ffigur Jennifer Lopez\nCyw iâr Tilda gyda choesau hir - tegan fewnol gyda'i dwylo ei hun\nCatiau ar gyfer gymnasteg\nKvass o elderberry - da a drwg\nSgertiau lliwgar 2013\nTechnolegau arbed iechyd yn yr ysgol\nSut i ofalu am chinchillas yn y cartref - awgrymiadau i ddechreuwyr\nGloxinia - atgenhedlu\nFaint o brotein sydd yn y llaeth?\nGyda beth i wisgo cot lilac?\nNorbaktin mewn cystitis\nBib a'i ddwylo ei hun


Postiad cyntaf yr Is-ganghellor – Home of Innovation - Cardiff University\nAdeiladau'r campws, Adeiladau'r campws, Partneriaethau, Pobl\nPostiad cyntaf yr Is-ganghellor\nCroeso cynnes Cymreig i’n blog newydd Cartref Arloesedd.\nDengys hanes fod arloesedd yn ffynnu pan ddaw Arloeswyr ynghyd i ffurfio partneriaethau yn y mannau cywir.\nPan ddes i’n is-Ganghellor, roeddwn i am adeiladu ar ein treftadaeth ddofn, gan gofleidio ysbryd y dynion a’r menywod diwyd a ddylanwadodd ar ffurf De Cymru.\nMae ein gwaith ym maes arloesedd wedi ehangu’n gyflym yn ystod y blynyddoedd diwethaf. Rydym yn parhau i hyrwyddo ein henw da am drosi ymchwil ardderchog yn effaith drwy System Arloesedd Caerdydd.\nBydd y blog yn ein helpu i fynd ymhellach, ac yn fforwm rhyngweithiol ar gyfer rhannu newyddion a barn ymchwilwyr, staff a myfyrwyr mentergar.\nBydd y blog yn fforwm ar gyfer hanesion person cyntaf, ac yn bwrw goleuni ar fuddsoddiad System Arloesedd Caerdydd mewn pobl sy’n adeiladu partneriaethau mewn canolfannau rhagoriaeth newydd. Bydd yn amlygu polisïau, prosesau a gwasanaethau newydd, yn rhannu barn ein partneriaid ar pam maent yn gweithio gyda ni, ac yn tynnu sylw at newyddion a safbwyntiau ar arloesedd yn y Deyrnas Unedig a thramor.\nRydym yn byw mewn cyfnod o ansicrwydd. Mae setliad terfynol Brexit a mynediad i gronfeydd strwythurol Ewrop yn her aruthrol, fel y nododd yr Athro Graeme Reid yn ei adolygiad diweddar o Ymchwil ac Arloesedd yng Nghymru i Lywodraeth Cymru.\nFodd bynnag, bydd cyllideb gynyddol y Deyrnas Unedig ar gyfer Ymchwil ac Arloesedd yn helpu busnesau a phrifysgolion yng Nghymru i fanteisio ar gyllid ychwanegol ar gyfer ymchwil ac arloesedd.\nBydd Campws Arloesedd Caerdydd yn ein helpu i fanteisio ar y cyfleoedd hyn. Bydd yn gartref i Sefydliad Catalysis Caerdydd, y Sefydliad Lled-ddargludyddion Cyfansawdd, a SPARK, parc ymchwil gwyddorau cymdeithasol cyntaf y byd – a Chanolfan Arloesedd ar gyfer sgîl-fanteision a busnesau newydd myfyrwyr. Bydd y blog yn adlewyrchu ei lwyddiant.\nNid rhywbeth cysylltiedig â diwydiant yn unig yw arloesedd. Mae’r celfyddydau a’r dyniaethau yn chwarae rôl allweddol. Mae arbenigedd yn y gwyddorau cymdeithasol yn helpu i ddylunio a threialu polisïau sy’n ein gwneud yn fwy diogel ac yn iachach. Mae ein rhwydwaith Caerdydd Creadigol yn cefnogi economi greadigol y ddinas, ac mae Ysgol Fusnes Caerdydd yn helpu i fynd i’r afael â heriau mawr cymdeithas.\nMae gwaith adeiladu yn dechrau yn Heol Maendy yn yr wythnosau i ddod, a bydd y blog yn tynnu sylw at waith Bouygues UK wrth i’r adeiladau ddatblygu.\nEr bod hyn i gyd yn newyddion i’w groesawu, mae’n werth cofio bod arloesedd yn ein gwaed. Rydym yn adeiladu ar draddodiad cyfoethog o arloesedd sy’n dyddio’n ôl i sefydlu’r Brifysgol yn 1883.\nMae datblygiadau arloesol Caerdydd yn rhychwantu sectorau a disgyblaethau: o Tudor Thomas, a wnaeth waith arloesol ar impio corneau yn 1916, i ddatgelu genynnau newydd sy’n gysylltiedig â chlefyd Alzheimer yn 2009.\nMae ein gorffennol yn ategu ein hymdeimlad o genhadaeth ddinesig. Arweiniodd hynny ni i sefydlu rhwydwaith busnes ac arloesedd prifysgol dros ddau ddegawd yn ôl, gan ddod ag arianwyr a gwneuthurwyr at ei gilydd i ddatblygu sgîl-fanteision, busnesau newydd a rhaglenni trosglwyddo gwybodaeth sy’n sicrhau bod economi Cymru yn tyfu.\nYn ei ragair, nododd yr Athro Graeme Reid fod cyfleoedd i roi mwy o amlygrwydd i ymchwil ac arloesedd yn naratif cenedlaethol Cymru\nRwy’n gobeithio bod y blog hwn yn cyfrannu at atgyfnerthu ein hanes arloesol, ac yn talu teyrnged i waith diflino ymchwilwyr, staff a myfyrwyr.\nAc rwy’n gobeithio y byddwch chi’n cyfrannu at y sylwebaeth a’r erthyglau, ac yn eu mwynhau, yn ystod y blynyddoedd sydd i ddod.


Colofn Arddio Cymraeg newydd y Journal Mehefin 2020 – Adam Yn Yr Ardd\nColofn Arddio Cymraeg newydd y Journal Mehefin 2020\n1 Mehefin 2020 27 Ionawr 2021\nShwmae bawb, mae bron yn ddiwedd mis Mehefin ac rydym yng nghanol tymor tyfu’r mefus ar hyn o bryd, ac er na fydd pencampwriaeth Wimbledon eleni, mae’r mefus yn dal i dyfu, a thyfu’n eithriadol o dda. Rwyf wedi bod yn eu casglu bob dydd ers tua thair wythnos erbyn hyn, ac mae’n nhw’n dal i ddod. Sut mae’ch mefus chi eleni?\nMae mefus ymhlith y ffrwythau mwyaf blasus a melys gallwn dyfu, ac maent yn cynnig gymaint yn ôl am gyn lleied o ymdrech, dim ond inni gofio ychydig o bethau wrth eu tyfu. Felly dyma 5 rheol aur wrth dyfu mefus:\nHeulwen, heulwen a mwy o heulwen – Plannwch eich mefus mewn rhan o’r ardd sy’n derbyn y mwyaf o olau’r haul. Os nad oes gennych ardd eithriadol o heulog – plannwch y mefus mewn potiau y gallwch symud o amgylch yr ardd yn dilyn golau’r haul.\nPlannwch sawl math gwahanol o fefus er mwyn sicrhau cnwd cyson yn ystod y flwyddyn. Rwy’n tyfu ‘Mara de bois’ sydd yn rhoi cnwd cyson trwy gydol yr haf hyd nes ganol Hydref. Rwy’ hefyd yn tyfu ‘Elsanta’, ‘Malling Opal’ a ‘Malling Centenary’ mae’r planhigion hyn i gyd yn tyfu’n dda fan hyn yn Sir Gâr, ac yn rhoi llwyth o ffrwythau melys.\nCrëwch blanhigion newydd o’r egin sydd yn tyfu oddi ar y planhigion. Byddwch yn sylwi wrth ichi dyfu mefus eu bod yn hoff iawn o ledu i bob man a chreu egin bach. Dyma ffordd y planhigyn o greu planhigion newydd. Codwch y planhigion bach hyn a’u potio ymlaen i greu planhigion newydd.\nMae planhigion mefus yn ffrwytho ar eu gorau yn eu hail a’u trydedd flwyddyn. Wedi’r drydedd flwyddyn byddant yn dal i roi ffrwyth ond ddim hanner cystal. Y peth gorau i wneud ydy codi’r hen blanhigion a phlannu’r rhai newydd, rydych wedi potio ymlaen, yn eu lle. O wneud hyn bob tair blynedd, byddwch yn boddi mewn mefus!\nBwydwch y planhigion unwaith y flwyddyn gyda ffîd potash, pan fydd y blodau cyntaf yn agor. Rwy’n defnyddio lludw neu fel byddwn ni’n dweud yn Nyffryn Aman ‘Lliti’ o’r tân coed gan ei fod yn llawn potash.


Diwrnod Rhyngwladol y Menywod - Womens Equality Network Wales\nCartref > Dathlu > Diwrnod Rhyngwladol y Menywod\nMae Diwrnod Rhyngwladol y Menywod (IWD) yn cael ei gynnal yn flynyddol ar Fawrth 8fed. Mae’n ddiwrnod byd-eang sy’n dathlu cyflawniadau menywod. Yn ogystal â dathlu, mae’r diwrnod hefyd yn nodi galwad i weithredu ar gyfer cyflymu cynnydd tuag at gydraddoldeb rhwng y rhywiau.\nMae IWD wedi digwydd ers ymhell dros ganrif, gyda’r cyfarfod cyntaf ym 1911. Heddiw, mae IWD yn perthyn i bob grŵp gyda’i gilydd ym mhobman.\nYma yng Nghymru, mae RhCM Cymru wrth galon dathlu Diwrnod Rhyngwladol y Menywod. Rydym yn curadu rhai digwyddiadau yn genedlaethol gan gyrraedd pob cwr o Gymru gyda dadleuon, perfformiadau neu arddangosfeydd ysbrydoledig.\nEleni, mae RhCM Cymru yn galw ar bob ysgol a grŵp ieuenctid i gofrestru i dderbyn ein pecyn cymorth Diwrnod Rhyngwladol Menywod 2021. Rydym am estyn allan i’r genhedlaeth nesaf o weithredwyr ifanc trwy gefnogi gweithgaredd mewn ysgolion o gwmpas Mawrth 8fed 2021. Bydd y pecyn cymorth yn cynnwys gweithgareddau sy’n addas ar gyfer dysgu yn y dosbarth neu ar-lein, ynghyd â dolenni i adnoddau pellach. Rydym am gefnogi o leiaf un ysgol ym mhob Awdurdod Lleol i ennill mwy o wybodaeth am gydraddoldeb rhywiol, rhywiaeth a’r menywod Cymreig anhygoel sydd wedi bod yn cyfrannu at ein bywydau yng Nghymru.\nAthrawon ac arweinwyr ieuenctid, nodwch eich e-bost trwy’r ffurflen isod i dderbyn y pecyn cymorth yn syth i’ch mewnflwch ar ddechrau mis Chwefror.\nUnrhyw gwestiynau? E-bostiwch iwd@wenwales.org.uk\nI weld pecyn cymorth IWD 2020 y llynedd, cliciwch yma.\nEdrychwch yn ôl ar ein digwyddiadau y llynedd.


Castell Craig-y-nos 2\nBreuddwyd Capten Powell\nMae bryniau carreg galch geirwon syn codin serth dros Gwm Tawe yn creu golygfa fynyddig a oedd yn gofyn am bensaernïaeth weddus a chydymdeimladol. Dyma lle greodd Capten Powell ei gastell neo-Gothig yng Nghae Bryn Melin Bach ar safle uwchben yr afon ac yn agos at gartref ei dad. Defnyddiodd garreg galch ar gyfer yr adeilad gwreiddiol ond aeth y gost yn ormod iddo ac nid oedd yn medru cwblhaur adain ogleddol. Roedd tyrrau a phyramidiau yn siapio waliaur to a ffordd wedii gwblhaun ddiweddar o Ystradgynlais i Aberhonddu yn pasior drws\nOr map Ordnans un modfedd argraffiad cyntaf or 1830au\nMaer map uchod yn dangos y safle dramatig yng Nghwm Tawe Uchaf a ddewiswyd gan Gapten Powell ar gyfer ei gartref newydd. I gymharu âr map a archwiliwyd wedi adeiladur tþ, ymwelwch â Chraig-y-nos 6.\nYn 1843, symudodd y teulu i fewn ir tþ ac ymsefydlodd y Capten Powell ei hunan i fywyd y sgweiar/ yswain gan ddod yn Ynad Sir ac Uchel Siryf Sir Frycheiniog. Er fod yntau ai dad wedi priodi i fewn i deuluoedd da, fe brofodd y teulu ambell i anffawd wrth iw fab ieuengaf farw o Colera yn 1851. Fe ddioddefodd golli ei wraig ai ferch cyn iddo farw yn 1862.\nDdwy flynedd yn ddiweddarach, lladdwyd ei fab hynaf mewn damwain hela yn Ynys Wyth. Roedd Sarah, ei ferch hynaf wedi priodi Capten Allaway ac arhosodd y pâr yn y castell wedi marwolaeth ei brawd tan i drychineb daro eto pan fu farw Capten Allaway ychydig flynyddoedd yn ddiweddarach. Symudodd ei weddw i Ddinbych y Pysgod yn fuan cyn gwerthur eiddo yn 1875-76.\nRoedd y teulu Iseldirol Overbeek o Galcutta a Capetown yn gysylltiedig drwy waed ar gred oedd bod eu melltith wedi bwrw cysgod dros deulur Powell.


Sut i hau hadau tomato? – Adam Yn Yr Ardd\nSut i hau hadau tomato?\n9 Mawrth 2021 9 Mawrth 2021\nOeddech chi’n gwybod bod modd tyfu planhigion tomato yn yr awyr agored yng Nghymru? Nid oes angen tŷ gwydr neu dwnel tyfu arnoch bob tro. Mae gwres yn help mawr wrth dyfu tomatos, ond heulwen sydd bwysicaf. Mae angen oddeutu 8 awr o olau dydd arnoch ganol yr haf i sicrhau’r cnydau gorau, felly gofalwch eich bod yn eu plannu mewn man heulog yn yr ardd.\nMae mis Mawrth yn adeg berffaith i hau hadau tomato yn barod am y tymor tyfu newydd ac yn y clip hwn ffilmiais ar gyfer rhaglen Prynhawn Da rwy’n ein tywys drwy’r broses o hau hadau tomato, cam wrth gam:\nDyma Adam yn yr Ardd yn dangos i ni sut ma tyfu tomato 🍅\nPosted by Prynhawn Da S4C on Dydd Mawrth, 9 Mawrth 2021


Arestio dau ar amheuaeth o ddwyn beic cwad – Golwg360\nArestio dau ar amheuaeth o ddwyn beic cwad\n9 Awst 2019 am 11:40\nYr heddlu’n dod o hyd i feiciau cwad wedi eu dwyn mewn eiddo yn ardal Llanwrda\nMae dau ddyn wedi cael eu harestio ar amheuaeth o ddwyn beic cwad yn ardal Libanus ym Mhowys.\nRoedd yr heddlu yn gwybod bod y beic yn teithio ar ffordd yr A40 i gyfeiriad Llanymddyfri, Sir Gaerfyrddin, o ganlyniad i ddyfais tracio.\nFe wnaeth swyddogion o’r uned ffyrdd ddod o hyd iddo yn cael ei dynnu gan gerbyd ar ffordd yr A482 ger Crugybar.\nCafodd gyrrwr y cerbyd, dyn 32 oed o ardal Llandysul, ei arestio ar amheuaeth o ladrata.\nYn ddiweddarach wedyn, cafodd dyn 34 o ardal Llanwrda, hefyd ei arestio o dan yr un amheuaeth, cyn i’r heddlu ddod o hyd i bedwar beic cwad ychwanegol wrth archwilio eiddo yn yr un ardal.\n“Mae’r pum beic bellach wedi cael eu meddiannu ar gyfer profion fforensig,” meddai llefarydd ar ran Heddlu Dyfed-Powys.\n“Mae’r ddau ddyn wedi cael eu rhyddhau dan ymchwiliad wrth i ymholiadau’r heddlu barhau.”


Tsieina Ffatri Cyflenwr Natural Beta Carotene Powdwr - Xi'an Le Sen Bio-dechnoleg Co, Ltd\nPowdwr Caroten Naturiol Beta\nEnw Prodcut: Powdwr caroten beta naturiol\nCynnwys: Polyphenols, Fitamin C\nManyleb: 1% -20%\nYmddangosiad: powdr oren\nCO BIOTECHNOLOGY Xi'an LESEN, LTD. yn arbenigo yn ystod y deng mlynedd o ddarnau planhigion a masnach allforio, i ddarparu cwsmeriaid â phrisiau organig, naturiol, naturiol o dda o wahanol ddarnau planhigion, powdr ffrwythau a llysiau, yn ogystal â cholur, deunyddiau crai cemegol.\nBeta-caroten yw'r moleciwl sy'n rhoi lliw oren i moron a Dunaliella Salina Algae ei liw coch. Mae'n rhan o deulu o gemegau o'r enw carotenoidau, a geir mewn llawer o ffrwythau a llysiau, yn ogystal â rhai cynhyrchion anifeiliaid megis wyau melyn. Yn fiolegol, mae beta-caroten yn bwysicaf oll fel rhagflaenydd fitamin A. Mae ganddi hefyd eiddo gwrth-ocsidiol a gall helpu i atal canser a chlefydau eraill.\nGelwir Beta Carotene hefyd yn provitamin oherwydd gellir ei drawsnewid yn ein corff i mewn i fitamin A ar ôl cloddiad ocsidol gan beta-caroten 15, 150-dioxygenase. Mewn planhigion, mae beta-caroten yn gweithredu fel gwrth-oxidant ac yn niwtraleiddio radicalau ocsigen sengl a ffurfiwyd yn ystod ffotosynthesis.\nProdcut N ame: Powdwr beta caroten N atural\nCynnwys: P olyphenols, Fitamin C\nSwyddogaethau Beta Caroten:\n1. Mae Beta carotene naturiol wedi cael llawer o sylw â phytochemical posibl gwrth-ganser a gwrth-heneiddio.\n2. Mae Beta-caroten yn gwrthocsidydd pwerus, gan amddiffyn celloedd y corff rhag niwed a achosir gan radicalau rhydd. Mae astudiaethau'n dangos y gall deietau isel mewn beta-caroten gynyddu'r ffaith bod y corff yn agored i niwed gan radicaliaid rhydd, gan arwain at fwy o berygl o glefydau cronig fel clefyd y galon a chanserau.\n3. Gall atchwanegiadau beta-caroten helpu i leihau niwed i'r croen sy'n cael ei achosi gan yr haul.\nCeisiadau Beta Caroten:\n1. Pwrpas Cyffredinol\nCydnabyddir bod Beta Carotene yn meddu ar swyddogaethau gwrth-ocsidiad, gwrth-tiwmor, ymwrthedd caducrwydd, ac ati, er enghraifft, gall beta caroten wella imiwnedd cleifion AIDS.\n2. Ychwanegyn Bwyd\nHeblaw am welliant gwrthsefyll a gwella imiwnedd, mae beta-caroten hefyd yn pigiad pwysig ac fe'i cadarnhawyd fel ychwanegyn bwyd maethlon. Gellir defnyddio Beta Carotene fel asiant dwysach ar gyfer bwydydd lipid fel olew salad margarîn ac olew benne i helpu amsugno beta caroten gan y corff dynol.\nMae echdynnu Beta Carotene yn cynnwys llawer o asid amino, fitamin, ffactor gwlyb naturiol, sylweddau microelement a sylweddau bioactif eraill, a cholur (lipstick, kermes, ac ati) wedi'u hychwanegu gyda beta caroten sy'n bresennol yn lliw naturiol a lliwgar a lliwgar ac yn diogelu croen.\n4. Ychwanegyn Porthiant\nGall Beta Carotene wella cyfradd twf ac ansawdd cig anifeiliaid, atgenhedlu gwartheg, ceffylau a mochyn, lliw a llusgo pysgod coch a berdys, ac yn dywyllu lliw wyau adar.\nHot Tags: powdwr beta caroten naturiol, cyflenwr ffatri Tsieina, purdeb uchel, o ansawdd uchel, gwerthu gorau, pris ardderchog


Cyfoeth Naturiol Cymru / Coed Moel Fama, ger yr Wyddgrug\nview of Jubilee Tower at Coed Moel Famau\nYmweld â Choed Moel Fama\nArdal o Harddwch Naturiol Eithriadol yw Bryniau Clwyd, ger tref Yr Wyddgrug.\nMae Cyfoeth Naturiol Cymru’n gofalu am nifer o goetiroedd a choedwigoedd ym Mryniau Clwyd, a’r rheiny’n cynnig amrywiaeth o lwybrau cerdded a llwybrau ceffyl wedi’u harwyddo.\nAHNE yw ardal o gefn gwlad yng Nghymru, Lloegr neu Ogledd Iwerddon a ddynodwyd fel ardal i’w gwarchod oherwydd gwerth sylweddol ei thirwedd.\nPrif bwrpas statws AHNE yw gwarchod a gwella harddwch naturiol yr ardal – yn awr ac ar gyfer cenedlaethau’r dyfodol.\nMae Bryniau Clwyd yn un o ddim ond wyth AHNE yng Nghymru.\nY coedwigoedd a’r coetiroedd isod yw mannau cychwyn y llwybrau a arwyddwyd ar gyfer cerddwyr, a llwybrau ceffyl ar gyfer marchogion a beicwyr, fel bod modd iddyn nhw fwynhau’r golygfeydd godidog:\nCoed Moel Fama – y man cychwyn ar gyfer llwybrau drwy’r coed hyd at gopa Moel Fama, y copa uchaf y gadwyn o fryniau sy’n ffurfio Ardal o Harddwch Naturiol Eithriadol Bryniau Clwyd (gweler isod)\nMaes parcio Bwlch Pen Barras – golygfeydd gwych o Ddyffryn Clwyd o’r maes parcio sy’n fan cychwyn ar gyfer pedair taith gerdded, yn cynnwys un i gopa Moel Fama\nCoed Llangwyfan – teithiau cerdded gyda golygfeydd hyfryd o sawl bryngaer, yn ogystal â llwybr ceffyl sy’n boblogaidd gyda marchogion a beicwyr\nCoed Nercwys – mae rhwydwaith dda o ffyrdd yn caniatáu mynediad ar droed, ar gefn ceffyl neu ar feic drwy’r coetir conifferaidd hwn\nYn ogystal, mae yna ddwy daith gerdded ar dir sy’n cael ei reoli gan Adnoddau Naturiol Cymru, ac sy’n cychwyn o Barc Gwledig Loggerheads. Gwasanaeth Cefn Gwlad Sir Ddinbych sy’n gofalu am Barc Gwledig Loggerheads, ac mae’n fan delfrydol i ddod i wybod mwy am Ardal o Harddwch Naturiol Eithriadol Bryniau Clwyd.\nMae Llwybr Cenedlaethol Clawdd Offa yn rhedeg ar hyd holl Ardal o Harddwch Naturiol Eithriadol Bryniau Clwyd.\nMae Parc Gwledig Moel Fama yng nghalon Ardal o Harddwch Naturiol Eithriadol Bryniau Clwyd.\nGan godi i uchder o 554 metr (1,818 troedfedd), Moel Fama yw’r copa uchaf yng nghadwyn copaon Bryniau Clwyd. Ar y copa ceir gweddillion Tŵr y Jiwbilî, cofadail eiconig y gellir ei weld o bob cyfeiriad; oddi yno, ceir golygfa anhygoel dros Ogledd Cymru a Gogledd-orllewin Lloegr.\nGallwch gerdded drwy’r goedwig o faes parcio Coed Moel Fama i gopa Moel Fama.\nGallwch hefyd gerdded i gopa Moel Fama o faes parcio Bwlch Pen Barras.\nMae yna nifer o deithiau cerdded cylchol eraill, sy’n amrywio yn eu hyd, yn cychwyn o faes parcio Coed Moel Fama, a llwybr beicio mynydd, graddfa glas (gweddol anodd).\nAr gyfer yr ymwelwyr iau, ceir Trywydd Tracio ac ardal chwarae Nyth yr Hebog, sy’n boblogaidd gyda phlant.\nMae’r llwybrau cerdded i gyd wedi’u harwyddo ac yn cychwyn o’r maes parcio.\n0.21 milltir, 0.349 cilometr\nTaith fer a ddeniadol sy'n igam-ogamu ar draws ac ar lan nant fechan.\nLlwybr y Llarwydden\nTaith ar ffurf dolen yw Llwybr y Llarwydden, drwy goed hyfryd hyd at safle lle gellir mwynhau’r olygfa.\nLlwybr llinellol yw Llwybr Cyswllt Loggerheads, o faes parcio Coed Moel Fama i Barc Gwledig Loggerheads.\nTaith Gylchol Tŵr y Jiwbilî\nMae Taith Gylchol Tŵr y Jiwbilî yn dringo’n serth ond yn raddol at Dŵr y Jiwbilî ar gopa Moel Fama ac yn dychwelyd trwy goed cymysg a chefn gwlad agored. Moel Fama yw’r copa uchaf ym Mryniau Clwyd (554 metr/1,818 troedfedd) ac mae’n cynnig un o’r golygfeydd mwyaf ysblennydd yng Nghymru.\nMae’r llwybr beicio mynydd wedi’i arwyddo ac yn cychwyn o’r maes parcio.\nEwch i’n tudalen beicio mynydd am restr o’n holl lwybrau beicio mynydd, a gwybodaeth ynghylch graddio i’ch helpu i ddewis llwybr sy’n addas ar eich cyfer chi.\nCyn cychwyn ar eich taith, dylech hefyd ddarllen yr wybodaeth berthnasol sydd ar gael yn y safle.\nAm ragor o wybodaeth am feicio mynydd yng Ngogledd Cymru, ewch i wefan Ride North Wales:\nLlwybr Cylchol Mynydd Ffridd\n12.2 cilometr, graddfa glas\nMae Llwybr Cylchol Mynydd Ffriddyn igam-ogamu drwy Goed Moel Fama, gan ddringo’n raddol i safle uchel ar ffin y coed, lle ceir golygfeydd ysblennydd dros Lannau Mersi a thu hwnt. Mae’r llwybr gwych yn ôl i lawr yn cael ei ddilyn gan ragor o lwybr ceffyl, ac yn croesi nant cyn dringo ffordd y goedwig yn ôl at y maes parcio. Gwyliwch rhag ofn bod cerddwyr ar y llwybr, gan fod yr adran hon yn cael ei defnyddio gan gerddwyr a marchogion fel ei gilydd. Mae’r llwybr hefyd yn fan cychwyn a man gorffen ar gyfer nifer o deithiau hirach ym mryniau Clwyd.\nYn ogystal â’r llwybrau eraill, mae yna lwybr sy’n mynd trwy goedardd sy’n cynnwys enghreifftiau o holl rywogaethau coed brodorol y Deyrnas Unedig.\nMae yna lwybr rhifedd i athrawon ei ddefnyddio gyda’u disgyblion, ac ardal ddosbarth awyr agored yng nghefn y goedardd.\nTrywydd Tracio - llwybr posau anifeiliaid\nHanner milltir, 0.8 cilometr\nMae’r Trywydd Tracio’n gosod her i blant ddyfalu pa ôl troed sy’n perthyn i ba anifail. I ddechrau, rhaid iddyn nhw chwilio am y plac pres, yna defnyddio creon i ddangos yr ôl troed ar eu map, cyn chwilio am gerflun o’r anifail yn y coed. Mae creonau a map i’w cael am ddim yng Nghanolfan Ymwelwyr Loggerheads, ac yn y fan gwerthu bwyd ym maes parcio Coed Moel Fama (pan fo ar agor).\nMae man chwarae boblogaidd Nyth yr Hebog yn annog plant i ddysgu am amgylchedd y coetiroedd a’u harchwilio.\nMae’n addas ar gyfer plant rhwng 2 a 14 oed, ac yn cynnwys y canlynol:\nCedrwydden Gysglyd anferth i ddringo y tu mewn iddi\nClamp o Nyth yr Hebog i ddringo drosto a chropian drwyddo\nCrud Aderyn i siglo y tu mewn iddo\nCadwyn y Cerrig i sblasio a phadlo ynddi\nparcio ar gyfer yr anabl\nMae’r toiledau ar agor rhwng 8 y bore a 6 yr hwyr (Hydref hyd Mawrth) a rhwng 8 y bore a 9 yr hwyr (Ebrill hyd Medi).\nMae Coed Moel Fama dair milltir i’r de-orllewin o’r Wyddgrug, a cheir arwydd ffordd ar yr A494.\nO’r gogledd: cymerwch yr A494 o’r Wyddgrug trwy bentrefi Gwernymynydd a Loggerheads, nes cyrraedd y gyffordd sy’n dangos arwydd 'Parc Gwledig Moel Fama' ar y dde. Dilynwch y ffordd hon am filltir, ac mae’r maes parcio ar yr ochr dde.\nO’r de: cymerwch yr A494 o Ruthun tuag at Yr Wyddgrug. Ar ôl mynd trwy bentref Llanferres, trowch i’r chwith ar y gyffordd sy’n dangos arwydd 'Parc Gwledig Moel Fama'. Dilynwch y ffordd hon am filltir, ac mae’r maes parcio ar yr ochr dde.\nCyfeirnod grid yr OS yw SJ 161 627.\nCodir tâl am barcio ar y safle.\nCost y drwydded am flwyddyn yw £30 ac mae’n ddilys yn flynyddol tan ddiwedd mis Mawrth.\nLawr lwythwch a chwblhewch y ffurflen i wneud cais am drwydded. Yna postiwch y ffurflen ynghyd â siec yn daladwy i Cyfoeth Naturiol Cymru, i’r cyfeiriad ar y ffurflen.\nYna byddwch yn derbyn cerdyn allwedd i agor yr atalfa ym maes parcio Coed Moel Famau a phàs i’w arddangos yn eich car ym meysydd parcio Bwlch Pen Barras a Pharc Gwledig Loggerheads.\nOs oes gennych unrhyw ymholiadau, ffoniwch 0300 065 3000 (yn ystod oriau swyddfa) neu e-bostiwch geraint.jones@cyfoethnaturiolcymru.gov.uk\nAm fanylion ynghylch trafnidiaeth gyhoeddus, ewch i www.cymraeg.traveline.cymru\nParking Permit Form.pdf PDF [395.6 KB]\nBryniau Clwyd a Dyffryn Dyfrdwy Llwybrau coedwigoedd PDF [6.8 MB]\nArdal o Harddwch Naturiol Eithriadol Bryniau Clwyd Llwybr Cenedlaethol Clawdd Offa Ride North Wales